RUU mansuh hukuman mati mandatori dibentangkan Mac ini

Rang undang-undang (RUU) berkaitan pemansuhan hukuman mati mandatori akan dibentang untuk bacaan kali pertama di Dewan Rakyat pada Mac ini.
Timbalan Menteri Undang-Undang dan Reformasi Institusi Ramkarpal Singh berkata pihaknya menjangkakan RUU itu dibawa ke Dewan Negara untuk diluluskan pada April sebelum diwartakan Mei nanti.
“Apabila undang-undang tersebut diwartakan, mereka yang terkesan boleh membuat permohonan di Mahkamah Persekutuan dengan bantuan peguam dan Jabatan Penjara,” katanya selepas melawat Penjara Kajang di sini hari ini.
Beliau berkata seramai 1,320 banduan yang dijatuhi hukuman mati atau penjara sepanjang hayat akan terkesan apabila RUU itu diwartakan.
Katanya permohonan itu akan melalui proses mahkamah dan bukan secara automatik hukuman banduan dikurangkan.
“Mahkamah akan mendengar bukan sahaja daripada tertuduh atau mereka yang telah disabitkan tetapi mangsa dan keluarga akan berpeluang menyampaikan faktor yang akan ditimbulkan untuk perhatian mahkamah melalui Peguam Negara atau Timbalan Pendakwa Raya.
“Mahkamah Persekutuan akan melihat satu persatu kes untuk menentukan sama ada hukuman gantung wajar digantikan dan ini terpakai kepada mereka yang menjalani hukuman gantung atau penjara sepanjang hayat,” katanya.
Ramkarpal berkata undang-undang baharu itu akan memberi kesan kepada banduan dari segi rehabilitasi dan sekali gus membuka peluang kepada mereka untuk keluar semula kepada masyarakat.
Terdahulu, beliau mengadakan sesi dialog bersama tujuh banduan akhir dan sepanjang hayat bagi mendengar pandangan mereka mengenai pemansuhan hukuman mati mandatori.
Pada sesi itu, banduan berusia lingkungan 38 hingga 66 tahun yang sedang menjalani hukuman gantung dan penjara sepanjang hayat terbabit meluahkan rasa gembira apabila dimaklumkan mengenai usaha kerajaan memansuhkan hukuman mati mandatori.
Mohamad (bukan nama sebenar), 45, berkata dia menjalani hukuman penjara sepanjang hayat yang kini memasuki tahun ke-23.
“Berilah kami peluang untuk bersama keluarga dan berjanji akan melakukan yang terbaik,” katanya yang disabitkan dengan kesalahan membabitkan dadah.
Katanya kebanyakan banduan yang menjalani hukuman gantung dan penjara sepanjang hayat berusia lebih 60 tahun dan wajar diberikan peluang kedua.
Pada 10 Jun tahun lepas, kerajaan sebelum ini bersetuju memansuhkan hukuman mati mandatori di Malaysia dengan mengenakan hukuman gantian tertakluk kepada budi bicara mahkamah.
Keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori dalam mesyuarat Jemaah Menteri pada 8 Jun 2022.


Masa depan e-dagang kekal berdaya saing walaupun diragui taikun peruncitan

Dakwaan pemilik rangkaian peruncitan tempatan mengenai platform e-dagang bukan sebahagian besar dalam perniagaan menyebabkan perdebatan dalam talian, apabila ramai tampil mempersoalkan pandangannya mengenai kaedah jualan yang tidak menguntungkan pemain tempatan, tetapi hanya kepada syarikat multinasional.Tanpa menamakan syarikat terbabit, Ameer Ali Mydin, pemilik rangkaian pasar besar Mydin mengatakan platform e-dagang di negara ini hanya menguntungkan dua pembekal asing.“Mereka mengenakan caj 30% untuk penghantaran minuman dan makanan. Betul-betul buat duit! Apa kita buat? Sokong dan terus menyokong. Kita menyokong pihak yang salah,” katanya kepada radio perniagaan BFM, semalam.Ameer mengatakan platform e-dagang tidak memberi sebarang faedah kepada keseluruhan rantaian bekalan, tidak seperti seseorang itu bebelanja di kedai fizikal.“Apabila anda pergi membeli-belah, anda boleh jalan-jalan, pergi minum minuman dan menaiki teksi. Keseluruhan rantaian bekalan itu bergerak”.Namun, adalah mustahil untuk membayangkan seseorang menghabiskan masa berjam-jam berjalan-jalan dalam kedai fizikal dan hanya membeli minuman, menyebabkan rantaian bekalan terganggu.Sektor e-dagang berkembang dengan pesat sebelum muncul pandemik Covid-19 menyebabkan kedai bata dan mortar beroperasi pada kemampuan maksimum.Platform e-dagang di negara ini bermula pada 1998 dengan Lelong.Pada 2001, syarikat penerbangan tambang murah, AirAsia melancarkan penjualan tiket secara dalam talian, dan beberapa tahun kemudian, nama seperti eBay, Groupon dan Mudah menjadi bualan dalam kalangan rakyat negara ini.Fasa terkini platform e-dagang di negara ini mula berkembang dalam pasaran pada 2012 apabila Lazada dan Zalora dilancarkan di Malaysia, diikuti Shopee pada 2015.Syarikat penyelidikan pasaran digital eMarketer meramalkan penjualan platform e-dagang global akan mencapai AS$4.9 trilion tahun ini, berbanding AS$1.3 trilion pada 2014.Platform e-dagang di negara ini bermula pada 1998 dengan Lelong.Jualan e-dagang di seluruh dunia terus mengukuhkan kedudukan dalam pasaran peruncitan dan menjelang tahun 2023, ia akan menyumbang sebanyak 22% daripada jualan global.Ketika Covid-19 memaksa perniagaan menghentikan operasi, kebanyakan peniaga kecil dan sederhana tidak mempunyai platform bagi membolehkan pelanggan terus menyokong mereka sehingga wujud inisiatif awam-swasta membawa mereka ke dalam talian.Mereka kini bergantung sepenuhnya kepada platform e-dagang, menyedari kelebihan yang boleh dimanfaatkan dalam menambah aliran pendapatan dan memenuhi permintaan pembeli dalam talian yang semakin meningkat.Pertumbuhan platform e-dagang di negara ini didorong oleh pelan Hala Tuju Strategik e-Dagang Kebangsaan, yang bertujuan bagi meningkatkan akses internet di kawasan luar bandar dan menambah baik teknologi e-dompet.Menurut Perbadanan Ekonomi Digital Malaysia (MDEC), sebuah agensi di bawah Kementerian Komunikasi dan Multimedia, penduduk di kawasan kurang membangun di negara ini mempunyai pilihan terhad dalam kuasa membeli sebelum wujud platform e-dagang.Pandemik membuatkan pengguna beralih ke pembelian dalam talian, yang mengatakan ia memudahkan, harga lebih rendah dan kebolehan mengenal produk dalam masa nyata.Hakikatnya kebanyakan perniagaan mampu bertahan daripada Covid-19 yang menyebabkan perintah kawalan pergerakan dengan berpindah ke dalam talian.Oleh itu, adalah platform e-dagang lebih menguntungkan individu dan perniagaan daripada dua pembekal multinasional asing?Satu tinjauan yang dijalankan oleh Shopee menunjukkan walaupun mempunyai pekerjaan, 35.4% daripada penjual beralih ke platform e-dagang sebagai sumber pendapatan alternatif.Daripada 11,850 penjual yang disoal selidik, 5,406 merupakan usahawan baru yang beroperasi 100% secara dalam talian. Mereka ini memperoleh pendapatan purata RM2,750 sebulan di Shopee sahaja.Pandemik memaksa orang ramai untuk bekerja, belajar dan berbelanja dan juga berkomunikasi dengan cara berbeza. Berlaku perubahan besar dalam tingkah laku pengguna.Perubahan-perubahan ini akhirnya akan membentuk masa depan platform e-dagang, walaupun selepas pasca pandemik.Sebahagian daripada norma baru adalah membeli-belah dalam talian, dan platform yang disediakan oleh syarikat besar memastikan perniagaan kecil atau tradisional tidak terkecuali.Ketika pengguna mula beralih ke dalam talian untuk melakukan pembelian, syarikat, terutamanya platform e-dagang mengambil inisiatif bagi membantu perusahaan kecil sederhana (PKS) memulakan perniagaan digital mereka. Bantuan diberikan termasuk pemberian pinjaman, latihan, kedai di plarform e-dagang, dan pemasaran digital.Langkah digitalisasi turut disokong dengan pemberian geran MDEC berjumlah RM300 juta dalam bentuk usaha sama dengan sektor swasta, melibatkan latihan, subsidi vendor dan bantuan jualan.Lazada Malaysia membantu lebih 50,000 PKS baru melalui program rangsangan Pakej Kedai Pintar dan mereka mencatatkan pertumbuhan jualan keseluruhan melebihi 110%.Astro Malaysia merupakan satu lagi contoh syarikat yang memanfaat kelebihan memiliki pasaran pengguna yang besar dan keupayaan membantu PKS dalam digitalisasi menggunakan Go Shop, platform e-dagangnya yang memiliki kira-kira 600 vendor, dengan bantuan Astro TV, Astro On The Go, serta platform lain dalam talian dan mudah alih.Media sosial turut memainkan peranan besar, berfungsi sebagai platform mencari dan pasca pembelian untuk perniagaan e-dagang.Dengan kira-kira 25 juta pengguna media sosial aktif di negara ini, merangkumi 78% daripada penduduk, terdapat potensi besar untuk pertumbuhan e-dagang di Malaysia.Menurut analisis GlobalData’s Ecommerce, platform e-dagang Malaysia dijangka mencapai RM51.6 bilion menjelang tahun 2024.Pun begitu, Malaysia masih jauh ketinggalan berbanding negara-negara jiran, walaupun ia ada kaitan dengan saiz pasaran.Sebagai contoh, pasaran platform e-dagang di Indonesia bernilai AS$21 bilion pada 2019 dan dijangka mencecah AS$40 bilion pada 2022, kata McKinsey.Sokongan kuat kerajaan untuk peruncitan berasaskan internet mengurangkaan halangan masuk untuk rakyat negara ini berdagang dalam talian dan merentasi sempadan.Pasaran e-dagang Malaysia akan terus berkembang kerana didorong peningkatan perbelanjaan pengguna, pengguna internet dan penerimaan pembayaran mudah alih.Ia satu perniagaan besar, malah peruncit gergasi seperi Mydin yang selama ini selesa dengan orang ramai memenuhi kedai-kedainya di seluruh negara, tidak mampu untuk tidak ambil peduli.


6 maut akibat serangan Daesh di Iraq

Sekurang-kurangnya enam terbunuh dalam serangan yang dilancarkan kumpulan Daesh di utara Iraq. Kumpulan itu menyasarkan penduduk daerah Taza Khurmatu di bandar Kirkuk yang dihuni majoriti etnik Turkmen, lapor Agensi Anadolu. Satu operasi telah dilancarkan untuk menangkap penyerang, memetik kenyataan pihak berkuasa. Daesh pernah menguasai wilayah Mosul, Salahuddin dan Anbar pada Jun 2014 selain menawan sebahagian wilayah Diyala dan Kirkuk sebelum dirampas semula pihak berkuasa Iraq.Pada 9 Disember 2017, bekas perdana menteri, Haider al-Abadi mengisytiharkan kemenangan ke atas Daesh.Meskipun sudah lima tahun berlalu, kumpulan itu masih melancarkan serangan di wilayah itu.


Pengundian di Padang Serai, Tioman libat 160,000 pengundi bermula

Proses pengundian bagi Pilihan Raya Umum Ke-15 (PRU15) Parlimen Padang Serai di Kedah dan Dewan Undangan Negeri (DUN) Tioman di Pahang bermula secara rasmi pada 8 pagi ini, melibatkan sejumlah 161,063 pengundi.
Daripada jumlah itu, 132,955 orang mengundi bagi Parlimen Padang Serai manakala 28,108 orang pengundi bagi DUN Tioman.
Bagi pengundian Parlimen Padang Serai, sebanyak 46 pusat mengundi dibuka melibatkan 230 saluran bermula 8 pagi hingga 6 petang.
Bagi DUN Tioman, 17 pusat mengundi dibuka melibatkan 52 saluran bermula 8 pagi hingga 6 petang.
PRU15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M Karupaiya dari Pakatan Harapan (PH) bagi Parlimen Padang Serai dan Md Yunus Ramli mewakili Perikatan Nasional (PN) di DUN Tioman.
PRU15 Parlimen Padang Serai menyaksikan pertembungan enam penjuru dengan saingan melibatkan calon PH, Barisan Nasional (BN), PN, Pejuang, Warisan dan bebas. Bagaimanapun, BN bersetuju memberi laluan kepada PH di kerusi Parlimen itu pada 2 Disember lepas.
DUN Tioman pula menyaksikan pertandingan lima penjuru antara calon BN, PN, PH, Pejuang dan seorang bebas tetapi PH sudah menyatakan menarik diri daripada PRU berkenaan bagi tanda kesepakatan kerajaan di peringkat negeri dan nasional.


KDN harus pegang prinsip reformasi, kaji semula Sosma

Suara Rakyat Malaysia (Suaram) kecewa dengan kenyataan Menteri Dalam Negeri (KDN) Saifuddin Nasution bahawa pihak beliau tidak berniat untuk menyemak semula Sosma (Akta Kesalahan Keselamatan (Langkah-Langkah Khas).
Beliau hanya memberi retorik lama untuk kewujudan undang-undang zalim tersebut. Kenyataan Menteri KDN juga bercanggah dengan pendirian Pakatan Harapan yang pernah menolak usul pelanjutan tempoh pelaksanaan  subseksyen 4(5) Sosma di Dewan Rakyat pada Mac dan Julai 2022 yang lalu.
Perkara yang harus diketahui oleh menteri dalam negeri adalah:
Sosma masih membenarkan penahanan tanpa bicara iaitu penahanan di bawah kuasa polis selama 28 hari tanpa melalui proses mahkamah atau campur tangan majistret.
Orang kena tahan (OKT) dinafikan hak dan akses kepada peguam dan ahli keluarga pada 48 jam pertama dan selepas itu hak OKT masih bergantung kepada budi bicara pihak polis.
Peruntukan tersebut juga meningkatkan risiko OKT diseksa dan membuat pengakuan paksa tanpa pengawasan daripada pihak mahkamah atau majistret.
Di bawah Sosma, badan kehakiman tidak mempunyai kuasa budi bicara malah sebaliknya, pihak pendakwa raya yang memegang kuasa mutlak untuk menentukan sama ada seseorang itu diberikan peluang untuk diikat jamin atau tidak. Dalam hal ini, kebanyakan kes tidak diberikan jaminan.
Antara kes Sosma yang dipantau Suaram terdapat individu yang ditahan melebihi 5 tahun sehingga perbicaraan tamat dan dihukum.
Dasar "tiada ikat jamin" ini bukan sahaja melanggar hak tahanan untuk perbicaraan yang adil, tetapi seolah-olah individu tersebut telah diisytiharkan bersalah sebelum mahkamah.
Sosma juga membenarkan "saksi yang dilindungi" merahsiakan identiti mereka daripada tertuduh dan peguam bela semasa memberikan keterangan.
Hal ini menyukarkan tertuduh untuk mencabar kredibiliti saksi dan sukar untuk membuat pembelaan yang mencukupi bagi pertuduhan.
Di bawah Sosma, “apa-apa pernyataan oleh seseorang tertuduh sama ada secara lisan atau bertulis kepada mana-mana orang pada bila-bila masa” hendaklah boleh diterima sebagai keterangan, tanpa mengira ia adalah pengakuan paksa atau sebaliknya.
Oleh hal yang demikian, kami ingin menegaskan bahawa kenyataan Saifuddin mengenai peruntukan Sosma adalah tidak tepat sedangkan ianya jelas melanggar prinsip perbicaraan yang adil di bawah Perlembagaan Malaysia dan piawaian antarabangsa.
Kami memahami Saifuddin merupakan menteri yang baru dilantik, malah memerlukan masa untuk mendengar taklimat dan memahami perkara-perkara berkaitan dengan Kementerian beliau.
Namun, kami ingin menggesa agar beliau juga mendengar pandangan para pemegang taruh termasuk kumpulan masyarakat sivil sebelum memberi sebarang kesimpulan terutamanya dalam isu hak asasi manusia.
Akhir sekali, kami menyeru agar kerajaan baru yang ditubuhkan atas nama reformasi perlu mengambil langkah segera dalam penilian semula dan kerja pemansuhan Sosma serta undang-undang drakonian yang lain.
Sevan Doraisamy adalah pengarah eksekutif Suaram
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


2 diplomat dipanggil pulang ditempatkan di Wisma Putra, bukan di ‘pool’ JPA

Dua diplomat Malaysia ke Emiriah Arab Bersatu (UAE) yang dipanggil pulang akan ditempatkan di Wisma Putra sebelum diberikan penugasan baharu dan bukan di “pool” Jabatan Perkhidmatan Awam (JPA), kata Ketua Pengarah Perkhidmatan Awam (KPPA) Mohd Shafiq Abdullah.Beliau berkata dakwaan seperti yang tular di media sosial bahawa dua diplomat itu diletakkan di “pool” JPA dan istilah “cold storage” (dipetisejukkan) adalah tidak tepat dan tidak berlaku, sebaliknya mereka akan diberi kursus meningkatkan kemahiran apabila pulang.Wisma Putra dalam kenyataan semalam (11 April) berkata duta Malaysia ke UAE dan konsul jeneral Malaysia di Dubai dipanggil pulang ke kementerian luar (KLN) setelah gagal menyelaras urusan pentadbiran dan logistik semasa lawatan Perdana Menteri Ismail Sabri Yaakob ke UAE pada 29 hingga 31 Mac lalu.“Penempatan semula duta-duta untuk menjalani kursus itu merupakan perkara biasa di KLN,” kata Shafiq dalam perjumpaan bersama media hari ini, serta menambah terdapat 107 perwakilan Malaysia kini ditempatkan di luar negara.Shafiq menjelaskan tiada istilah “cold storage” dalam perkhidmatan awam kerana penjawat awam yang dipanggil balik sementara menunggu penempatan baru akan diberi kursus bagi meningkatkan kemahiran selain gaji mereka masih berjalan.“Mereka dibayar gaji, gaji tidak dipotong dan diberi tugasan serta kursus. Dalam perkhidmatan orang pergi kursus dibayar gaji. Interpretasi ‘cold storage’ dalam kalangan masyarakat itu berbeza-beza dan harus diperbetulkan,” katanya.Beliau berkata penempatan baru bukanlah perkara negatif apabila diletakkan dalam sistem “pool” sementara menunggu penempatan baharu.“Penjawat awam bersedia ditukarkan dan itu adalah antara ikrar perkhidmatan awam iaitu ‘berkhidmat tanpa rasa takut atau berkepentingan’,” katanya.Shafiq berkata sebanyak 29 perjawatan perwakilan yang masih belum diisi yang mana tanggungjawab itu kini digalas kuasa usaha sementara (charge d’affaires) dan perkara tersebut sedang dibincangkan dengan Ketua Setiausaha KLN M. Shahrul Ikram Yaakob bagi pengisian segera.Menurutnya, antara faktor yang menyebabkan pengisian semula tidak dapat dilakukan adalah kebanyakan pegawai telah pencen dan juga pandemik COVID-19 yang menyebabkan penghantaran diplomat tidak dapat dilaksanakan.


Shahidan gesa kerajaan naikkan harga lantai getah

Ahli Parlimen Arau Shahidan Kassim menggesa dari Perikatan Nasional (PN) kerajaan menaikkan harga lantai untuk komoditi getah bagi membela kebajikan golongan peladang.
Katanya, harga lantai itu wajar diletakkan pada harga RM3.50 sekilogram berbanding harga lantai sekarang iaitu RM2.50.
"Saya mencadangkan harga lantai kepada RM3.50. Rakyat Malaysia kena bersetuju. Rakyat tertekan, pendapatan mereka(pekebun kecil) pada kadar RM600-RM700.
"Kalau kami memerintah, kita akan naikkan kepada RM3.50," katanya ketika membahaskan Belanjawan 2023 peringkat jawatankuasa komoditi.
Kerajaan sebelum ini bersetuju menaikkan paras harga Insentif Pengeluaran Getah (IPG) daripada RM2.50 kepada RM2.70 sekilogram dengan peruntukan berjumlah RM350 juta.
Ketika menggulung perbahasan, Timbalan Menteri Perladangan dan Komoditi Siti Aminah Aching berkata, kerajaan membelanjakan sebanyak RM RM448 juta dari September 2015 hingga 2022 membabitkan 210,000 pekebun kecil untuk IPG.
"Kerajaan akan mempertimbangkan harga pengaktifan IPG dari semasa ke semasa namun bergantung kepada kemampuan kewangan kerajaan," katanya.
Dalam pada itu, Shahidan turut membangkitkan usaha membanteras kempen anti minyak sawit yang diturut dibangkitkan beberapa ahli Parlimen lain.
Ini kerana peruntukan kepada program menangani kempen anti minyak sawit diturunkan kepada RM10 juta dalam belanjawan tahun ini, berbanding RM20 juta sebelum itu.
Dalam jawapan yang diberikan, timbalan menteri berkata ia akan memanfaatkan peruntukan itu meskipun dipotong.


Lapor polis jika siasatan SPRM bocor dalam media, kata timbalan menteri

Individu boleh membuat laporan polis sekiranya berlaku pembocoran maklumat dalam proses siasatan yang masih berjalan dengan pihak Suruhanjaya Pencegahan Rasuah Malaysia (SPRM) melalui laporan-laporan berita menggunakan sumber yang tidak dinamakan, kata timbalan menteri.
Timbalan Menteri di Jabatan Perdana Menteri (Hal Ehwal Undang-undang) Ramkarpal Singh menegaskan pendirian agensi anti rasuah itu sememangnya tidak membenarkan sebarang pendedahan maklumat kerana ianya juga merupakan sebahagian daripada siasatan dalam setiap kes.
“Tapi sekiranya terdapat pembocoran dan sebagainya, ini boleh ditangani dengan buat laporan polis bagi tujuan siasatan supaya boleh disiasat dengan lebih lanjut,” katanya di Dewan Rakyat, hari ini.
Beliau berkata demikian bagi menjawab pertanyaan Ahli Parlimen Tasek Gelugor (PN-Bersatu) Wan Saiful Wan Jan yang membangkitkan keadaan semasa di mana laporan-laporan media tempatan acap kali menyiarkan maklumat siasatan dengan mengemukakan sumber-sumber dalam SPRM tanpa nama (anonymously).
Menurut Wan Saiful, situasi itu boleh mengganggu gugat integriti agensi anti rasuah itu kerana melibatkan maklumat daripada siasatan yang masih berjalan.
“Saya ada pengalaman berurusan dengan SPRM ini, saya rasa ada satu perkara yang perlu diberikan perhatian segera oleh pihak kerajaan,” katanya.
Pada masa sama, katanya, ianya turut menimbulkan persoalan sama ada pembocoran maklumat itu disengajakan oleh pihak dalam SPRM atas tujuan-tujuan tertentu.
Atas sebab itu, beliau mengesyorkan supaya kerajaan perlu memperbaiki kelemahan tersebut dalam menghentikan lambakan pembocoran maklumat secara terpilih itu supaya orang awam berasa yakin dan percaya bahawa siasatan yang dijalankan oleh SPRM adalah telus dan bukan dengan niat-niat lain.
Sebelum ini, Wan Saiful pernah dipanggil oleh SPRM untuk siasatan mengenai dakwaan meminta dan menerima rasuah berjumlah RM6.9 juta membabitkan projek Jana Wibawa bernilai RM232 juta pada tahun lalu.
Beliau kemudiannya didakwa atas tuduhan itu.


PKR pecat Tian Chua dan 4 lagi ahli

Bekas naib presiden PKR Chua Tian Chang atau lebih dikenali sebagai Tian Chua dan empat lagi ahli PKR dipecat selepas bertanding pada Pilihan Raya Umum ke-15 dan Pilihan Raya Negeri Sarawak ke-12 yang lepas, tanpa persetujuan parti.
Empat yang dipecat terdiri daripada Puah Chee Haur dari cabang PKR Parit Buntar, Ahmad Tarmizi Mohd Ghazali (cabang Gopeng), M Mohganan (cabang Taiping) serta Nur Khairunisa Abdullah (cabang Sadong Jaya).
Pengerusi Lembaga Disiplin PKR Dr Tan Yee Kew ketika dihubungi Bernama berkata keputusan pemecatan dibuat semasa mesyuarat Majlis Pimpinan Pusat (MPP) parti yang diadakan pada 7 Januari.
“Ya betul, semalam MPP memang ada mesyuarat dan kami memutuskan untuk memecatnya (Tian Chua) dan empat lagi ahli. Mereka dipecat kerana bertanding pada pilihan raya (PRU dan PRN) sebagai calon bebas dan atas tiket parti lain," katanya dan menambah surat pemecatan akan diserahkan.
Pada PRU15, Chua yang juga bekas ahli Parlimen Batu bertanding di kawasan sama atas tiket Bebas, manakala Puah dan Ahmad Tarmizi masing-masing bertanding atas tiket Parti Warisan di Dewan Undangan Negeri (DUN) Keranji dan DUN Chenderiang, kedua-duanya di Perak.
Sementara itu, Mohganan bertanding di Parlimen Taping sebagai calon Bebas, manakala Nur Khairunisa bertanding atas tiket Parti Sarawak Bersatu bagi DUN Sadong Jaya pada PRN Sarawak ke-12.


Wanita lengkap 2 dos vaksin cetus kluster baru di Sabah

Seorang wanita berumur 53 tahun yang telah lengkap menerima dua dos vaksin pada Mac lepas, dikesan menjadi kes indeks dalam kluster baru di Sabah, kata Menteri Kerajaan Tempatan dan Perumahan Masidi Manjun.Beliau yang juga jurucakap kerajaan negeri berkaitan Covid-19 berkata, kluster Desa Ranggu di Tawau itu tercetus ketika perayaan Aidilfitri, dan berdasarkan saringan kontak rapat serta kontak sosial mendapati, 17 lagi kes positif menjadikan jumlah kumulatif sebanyak 18 kes.“Wanita berkenaan mempunyai gejala sejak 15 Mei, kemudiannya disahkan positif di Klinik Kesihatan Tawau pada 20 Mei, hasil saringan bergejala. Berdasarkan siasatan awal, kes indeks dipercayai mendapat jangkitan daripada satu kontak sosial yang berhari raya ke rumahnya, pada 13 Mei.“Kontak sosial terbabit mempunyai rekod pergerakan ke tiga rumah di Taman Desa Ranggu serta rumah mertua di Kampung Jawa Tawau, sebelum dikesan positif pada 22 Mei. Siasatan lanjut untuk pengesanan kontak rapat sedang giat dijalankan,” katanya dalam kenyataan semalam.Jabatan Kesihatan Negeri Sabah melaporkan sebanyak 217 kes baru positif Covid-19 semalam, menjadikan jumlah kumulatif wabak berkenaan di negeri ini 61,274 kes, dengan terdapat satu kematian direkodkan di Kunak.Masidi berkata terdapat peningkatan kes untuk 11 daerah di Sabah, namun catatan peningkatan kes bagi setiap daerah itu masih dalam satu angka, selain turut berlaku penurunan kes di sembilan daerah dalam julat satu angka, kecuali Tawau yang mencatatkan penurunan dalam julat dua angka.Beliau berkata setakat hari ini, tujuh daerah mencatatkan sifar kes iaitu Ranau, Tambunan, Nabawan, Kota Marudu, Beluran, Telupid dan Tongod.“Keberkesanan penurunan kes dalam membendung penularan Covid-19 ini sangat bergantung kepada sejauh mana kesungguhan komuniti dalam pematuhan prosedur operasi standard (SOP) kendiri dan SOP yang ditetapkan kerajaan negeri,” katanya.


Kes baru Covid-19 catat 1,576 dengan 2 kematian

Malaysia mencatatkan 1,576 kes baru Covid-19 hari ini menjadikan kes keseluruhan penularan dalam negara berjumlah 330,042.Negara juga mencatat sebanyak 1,996 kes sembuh menjadikan jumlah keseluruhan kes sembuh meningkat kepada 314,457.Kes aktif dengan kebolehjangkitan pula kini berjumlah 14,360.Daripada jumlah itu 151 pesakit ditempatkan di Unit Rawatan Rapi termasuk 57 orang memerlukan bantuan alat pernafasan.Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,225 orang.


Umno jumpa RoS perjelas isu tidak pertanding jawatan presiden, timbalan

Umno semalam memberi penjelasan kepada Jabatan Pendaftaran Pertubuhan (RoS) berhubung usul tambahan yang diluluskan pada Perhimpunan Agung Umno (PAU) 2022 untuk jawatan presiden dan timbalan presiden tidak dipertandingkan pada pemilihan parti akan datang.
Setiausaha Agung Umno, Ahmad Maslan, berkata beliau bersama tiga individu lain menemui Ketua Pengarah RoS, Mohd Nawardi Saad dan timbalannya, di ibu pejabat agensi itu di Putrajaya pada jam 11.30 pagi dengan membawa dokumen yang disediakan peguam.
“Pertemuan pagi tadi adalah bagi memberi penjelasan bahawa tidak ada pelanggaran peraturan mesyuarat ataupun perlembagaan Umno dengan majoriti lebih 90% perwakilan hadir bersetuju kepada usul nombor lapan iaitu jawatan presiden dan timbalan presiden Umno tidak dipertandingkan pada pemilihan kali ini,” katanya.
Beliau berkata demikian kepada pemberita selepas Majlis Dialog Belanjawan 2023 di Bangunan Sultan Salahuddin Abdul Aziz Shah, di Shah Alam, hari ini.
Ahmad berkata pertemuan itu dibuat susulan tindakan dua ahli Umno pada 20 Januari lalu menghantar aduan kepada RoS agar semakan dibuat terhadap usul tambahan yang diluluskan semasa PAU 2022 berkaitan jawatan presiden dan timbalan presiden tidak dipertandingkan pada pemilihan parti akan datang.
Katanya, pihaknya akan menyerahkan dokumen tambahan kepada RoS pada Khamis ini untuk diteliti lanjut dan berharap RoS dapat memberi jawapan atau keputusan berhubung isu tersebut secepat mungkin menjelang pemilihan parti yang bakal bermula esok.
Media, sebelum ini melaporkan aduan berhubung dua jawatan yang tidak dipertandingkan itu dikemukakan oleh ahli Umno Bahagian Kuala Nerus, Muhammad Aizat Fikri Mohd Nasir dan ahli Umno Seremban, Muhammad Fiqri Firdaus Muhammad Rom, yang berharap RoS dapat menentukan sekiranya terdapat pertikaian terhadap usul tambahan yang dibawa pada Perhimpunan Agung Umno 2022.
Majoriti perwakilan yang hadir pada perhimpunan itu menyatakan sokongan terhadap usul tambahan dicadangkan wakil Umno Negeri Sembilan, Mohd Shukri Shamsudin agar jawatan presiden dan timbalan presiden tidak dipertandingkan dalam pemilihan Umno akan datang.


Sorry.


Malaysia rekod peningkatan KDNK pada suku ketiga sebanyak 14.2%

Ekonomi Malaysia berkembang sebanyak 14.2% pada suku ketiga 2022, dipacu oleh pengembangan berterusan dalam permintaan domestik, pemulihan kukuh pasaran pekerja, eksport elektrik dan elektronik (E&E) dan bukan E&E yang teguh serta sokongan dasar yang berterusan.
Gabenor Bank Negara Malaysia (BNM), Nor Shamsiah Mohd Yunus berkata pertumbuhan itu sebahagiannya didorong oleh kesan asas yang rendah, berikutan langkah pembendungan yang ketat pada suku ketiga tahun lepas.
Beliau berkata berdasarkan pertumbuhan baik yang dicatatkan dalam tempoh sembilan bulan pertama 2022, pertumbuhan keseluruhan bagi 2022 akan melebihi 7.0% yang diunjurkan sebelum ini.
“Krisis ekonomi lazimnya dikaitkan dengan penguncupan keluaran dalam negara kasar (KDNK), kadar pengangguran yang lebih tinggi, penutupan perniagaan dan kegagalan pengantaraan kewangan.
“Kita tidak menyaksikan petunjuk ini. KDNK telah berkembang pada empat suku berturut-turut sejak suku keempat 2021,” katanya semasa sidang media di Kuala Lumpur pada Jumaat.
Nor Shamsiah berkata sektor perkhidmatan berkembang 16.7%, pembuatan mencatatkan 13.2%, pertanian berkembang sebanyak 1.2%, perlombongan pula tumbuh pada 9.2% dan pembinaan sebanyak 15.3%.
Aktiviti berkaitan pengguna lebih tinggi susulan pemulihan sektor pelancongan, keadaan pasaran buruh menjadi lebih baik dan sokongan dasar meningkatkan sektor perkhidmatan, selain itu bagi sektor pertanian, pengeluaran sawit lebih tinggi didorong kekurangan buruh yang semakin dapat ditangani dan hasil yang lebih baik, katanya.
“Walaupun persekitaran global dijangka mencabar pada 2023, ekonomi Malaysia akan terus berkembang. Ekonomi ini diunjurkan berkembang sebanyak 4.0 hingga 5.0% pada 2023, dan terus mengatasi paras sebelum pandemik,” katanya.
Beliau berkata peningkatan kukuh kadar pekerjaan dan penambahbaikan berterusan dari segi upah menyokong perbelanjaan. Penerusan projek infrastruktur sedia ada dan baharu serta ketibaan pelancong yang lebih tinggi akan menyokong pertumbuhan pada 2023.
Antara projek infrastruktur itu ialah Laluan Rel Pantai Timur bernilai RM50 bilion, transit aliran ringan (LRT) 3 bernilai RM16.6 bilion, "Central Spine Road" bernilai RM7.3 bilion dan Jalinan Digital Negara (Jendela) Fasa Dua dengan RM8 bilion.
Nor Shamsiah berkata impak kelembapan mendadak yang dialami permintaan luaran akan dikurangkan sebahagiannya oleh kepelbagaian produk dan pasaran eksport.
“Eksport Malaysia yang pelbagai akan membantu mengurangkan potensi kejutan dalam permintaan luar,” katanya.
Beliau berkata bagaimanapun, pertumbuhan Malaysia masih cenderung kepada negatif, yang timbul terutamanya daripada faktor luaran.
Faktor luaran ini adalah pertumbuhan global yang lebih lemah berbanding jangkaan, peningkatan ketegangan geopolitik, gangguan rantaian bekalan yang semakin teruk termasuk kesan daripada perubahan iklim, kenaikan kos sara hidup yang lebih cepat dan inflasi, ketidaktentuan pasaran kewangan yang lebih ketara serta ketidaktentuan politik, katanya.


Jailhouse Rock

Aku ingat lagi ketika dalam darjah tiga pada tahun 1959, aku mula kenal baik dengan Majid Ali.Anak Cikgu Ali ini empat tahun lebih tua daripada aku.Adiknya bernama Hamzah yang satu kelas darjah lima dengan abang aku, Anuar Rais.Cikgu Ali sudah pencen. Pernah menjadi guru di Sekolah Umum Batu Serambai sebelum Inggeris balik kampung.Sesudah pencen keluarga Ali membuat kerja kampung seperti memelihara lembu, ayam dan itik yang tidak jauh dari Sekolah Umum Batu Serambai.Ertinya tidak jauh dari rumah guru sekolah di mana aku tinggal.Majid anak sulung Cikgu Ali belajar di Goverment English School (GES), Kuala Klawang.Majid ada basikal. Dia ke sekolah mengayuh basikal.Apa yang menarik tentang Majid selain daripada basikalnya ialah “remos” fesyen rambutnya.Majid menyikat rambutnya sama seperti rambut Elvis Presley (1935-1977).Aku mengenal nama Elvis ini juga dari Majid. Aku melihat gambar Elvis ini dari Majalah Filem.Setiap bulan Majid akan membeli Majalah Filem.Aku akan menumpang membaca Majalah Filem ini di rumah Cikgu Ali.Awalnya aku tidak kenal siapa dia Elvis ini.Kemudian Majid memberitahu bahawa Elvis ini seorang penyanyi “rock and roll” dari Amerika.Aku juga tak tahu apa bendanya rock and roll ini.Tapi aku tahu remos Majid hampir sama dengan Elvis.Budak-budak Kampung Batu Serambai semua kenal dengan Majid.Majid menjadi ikutan bila dia berbasikal dan memakai kepala tali pinggang hitam yang bertulis rock n roll dengan remos Elvis.Aku tak ada modal, justeru aku hanya memerhatikan Majid dan basikalnya.Aku juga memberahikan basikal. Satu hari nanti aku juga ingin memiliki sebuah basikal aku sendiri.Di rumah ada basikal jenis Raleigh tapi ini bukan milik aku. Ini abah aku punya.Pekan Kuala Klawang ada panggung Ruby Theatre.Panggung ini hanya menayangkan filem-filem dari syarikat filem Cathay.Dari panggung Ruby aku mengenali pelakon Nordin Ahmad, Latifah Omar, Roseyatimah, Mustafa Maarof, Mahmud Jun, Wahid Satay dan Aman Belon.Aku tidak dibesarkan menonton filem Melayu keluaran Syarikat Shaw Brothers.Justeru aku tidak menonton filem P Ramlee (1929-1973) dan filem-filem lakonan Zaiton, Normadiah, Jins Shamsudin, Aziz Jaafar, S Kadrisman, Omar Rojik, Saadiah, Ibrahim Pendek atau Wak Mustarjo.Dengan membaca Majalah Filem milik Majid aku boleh mengikuti perkembangan filem-filem Melayu terbitan Shaws Brothers dan Cathay Keris.Sesekali aku baca juga berita filem Orang Putih.Aku rasa pada tahun 1964 berita tersebar sebuah panggung akan dibuka di Petaling.Panggung Rex ini akan menayangkan filem-filem Shaw Brothers.Ini satu perkembangan baru yang amat menarik.Peminat filem Melayu warga Jelebu kini ada peluang untuk menonton filem garapan dan lakonan P Ramlee.Petaling ini pekan kecil. Dua deret rumah kayu orang Cina di kiri kanan jalan utama ke Kampung Baru Titi.Pekan Petaling di simpang tiga jalan hendak masuk ke Kampung Gagu.Pekan Petaling ini hanya ada tiga buah kedai runcit, sebuah kedai kopi dan dua buah kedai membeli getah.Tapi semua orang Jelebu akan sampai ke Petaling bukan untuk “shopping” atau bercanda-canda.Di atas bukit pekan Petaling ini letaknya Hospital Petaling, Hospital Besar Jelebu.Hospital menjadikan pekan kecil Petaling ini penting.Bila Panggung Rex didirikan ianya menjadi satu lagi tarikan kepada warga Jelebu untuk datang ke Petaling.Panggung papan ini berlantaikan tanah. Beratap kanvas dan zink.Bila hujan turun, bunyi titisan air boleh mengganggu penonton.Jika hujan lebat ada kemungkinan air meleleh masuk ke dalam panggung.Kerusi di Rex tidak semolek Panggung Ruby.Ini kerusi tangan kedua atau “second hand” yang berkemungkinan ada pijat.Dengan berdirinya panggung Rex ini, pada Hari Raya warga Jelebu mempunyai pilihan.Boleh menonton Nordin Ahmad dan Latifah Omar di Ruby atau P Ramlee dan Saadiah di Rex.Di panggung Rex inilah pertama kalinya aku menonton filem Antara Dua Darjat (1960).Filem ini garapan dan lakonan P Ramlee.Aku kagum dengan filem ini walaupun sudah lima tahun diterbitkan.Satu hari Majid memberi tahu aku filem Elvis, Jailhouse Rock (1957) akan sampai ke Petaling.Aku ada juga menonton filem Inggeris, filem perang atau “koboi”.Aku hanya bijak melihat gambar bergerak.Tak tahu apa buah butir kata-kata dari para pelakon.Yang aku kenal ialah hero dan orang jahat. Watak-watak ini wajib dikenal awal.Wajib dikenal juga minah bergetah kekasih hero.Bila sudah kenal semua watak-watak ini maka tidak susah untuk aku mengikuti aksi tembak menembak atau bunuh membunuh.“Jailhouse Rock … ini filem apa?” Aku bertanya pada Majid.“Cerita Elvis dalam jel…dia masuk jel dalam lokap… aku dah tengok dulu di Seremban.”Majid bercerita dengan bangga.“Filem koboi ke?” Aku bertanya lagi.“Filem rock n roll.” Majid menjawab sambil menggoyangkan pinggul dan badannya.Aku merasa pelik. Aku belum pernah mendengar filem rock n roll.“Pergilah tengok rock n roll Elvis….aku pun nak tengok sekali lagi.” Majid meyakinkan aku.Ketika itu tiket paling murah harganya 40 sen. Aku wajib ada 50 sen.Duit tiket dan modal untuk mengunyah kuaci dan gula-gula.Agak mustahil juga nak mencari 50 sen dengan sekelip mata.Petang itu aku terjumpa Ayen yang setahun lebih tua daripada aku.Nama penuh Raja Ibrahim anak kepada Raja Husin, tukang main silap mata yang tersohor di Negeri Sembilan.“Majid kata filem Elvis sampai ke Petaling… nak gi?” Aku membuat cadangan.“Bila? Elvis rock n roll tu ke ? Penyanyi tu? Dia berlakon juga ke?” Ayen pun tahu siapa Elvis ini.“Malam lusa. Kau ada basikal? Kalau ada kita naik berdua.” Aku memberi cadangan.“Kalau jumpa Tauke Lim… dia boleh beri kita masuk free. Dia kenal Pak Engku…dulu Pak Engku rekomen dia dapat JP.”Ayen bersurah bagaimana tuan panggung dianugerahkan pingat Jaksa Pendamai (JP) dari Yamtuan Besar Negeri Sembilan. Pak Engku, Raja Husin ayah Ayen yang melobi.Hari tayangan sampai. Petang itu aku hanya ada 40 sen. Cukup untuk beli tiket. Tapi kalau Tauke Lim ada aku yakin kami dapat masuk percuma.Ayen berjaya mendapatkan satu lagi basikal untuk aku. Maknanya aku tak perlu membonceng. Ini basikal tua tapi masih boleh dikayuh.Kami sampai ke Petaling pukul lapan lebih.Filem pusingan pertama sedang diputar. Kami menunggu tayangan kedua.Bakal penonton tidak ramai. Sementara menunggu aku melihat poster dan gambar filem yang sedang dan yang akan ditayang.Aku lihat gambar iklan wayang, “Now Showing”, Elvis berdiri memakai baju penjara.Elvis dalam lokap. Aku lihat juga gambar filem Cina “Coming Soon”.Gambar-gambar ini penting untuk menarik bakal penonton.Bosan juga menunggu tayangan tamat.Lalu aku mengintai di celah dinding papan panggung yang retak. Mata aku memerhati.Aku nampak Elvis berkata-kata kemudian dia main gitar dan ramai orang yang ikut dia menari seperti Majid menggoyangkan pinggulnya.Hebat Elvis ini. Aki jadi berahi. Aku tak sabar nak menonton.Tayangan pertama selesai. Kami menunggu pintu tiket dibuka. Hanya ada lapan orang bakal penonton yang menunggu tayangan kedua.Tiba-tiba penjual tiket muncul dari dalam bilik tiket dan berkata: “Tak ada tayangan kedua… orang tak ramai. Khalas.”Bayangkan betapa kecewanya hati aku malam itu.Lima batu aku mengayuh basikal dengan niat yang suci untuk menonton Elvis Presley bermain gitar, menyanyi dan bertandak.Tayangan Jailhouse Rock dibatalkan.Ramai juga penonton yang keluar dari panggung.Mereka kelihatan senyum gembira terhibur oleh Elvis, bukan seperti aku yang kecewa.Ayen dan aku mengheret basikal mengekori penonton yang keluar. Ramai juga penonton yang berbasikal pulang.Aku nampak beberapa abang-abang dari Kampung Ulu Jelebu dari Kampung Sarin.Beberapa anak muda dari Kampung Chenor yang mukanya pernah aku lihat.Jalan raya kosong tidak berkereta. Ada yang memasang lampu basikal dan ada yang tidak.Malam agak terang. Mungkin bulan purnama berlalu empat lima malam yang lalu.Tetapi cahaya bulan masih ada. Basikal lama aku tidak ada dinamo untuk lampu basikal.Untuk selamat aku mengekor basikal Ayen.Tiba-tiba hampir sebatu untuk sampai ke pekan Kuala Klawang, aku ternampak beberapa sosok sedang mengheret basikal. Aku tak tau apa yang berlaku.Tiba-tiba bila aku sampai rupa-rupanya dua mata-mata menahan tiga penunggang basikal yang tidak berlampu.Ayen dan aku sampai di hadapan mata-mata.“Turun.. turun… tak ada lampu.” Mata-mata memberikan arahan.Dengan takut aku turun dari basikal. Ayen terus mengayuh kerana basikal dia berlampu.“Tok… bulan torang Tok, buek apo pasang lampu? Ado lampu tuhan ….den pakai lampu tuhan.”Suara salah seorang dari Orang Kena Tahan (OKT) yang mengheret basikal.“Jangan banyak cakap, semua pergi balai.” Arahan mata-mata.Lima OKT mengheret basikal sejauh satu batu menuju ke rumah pasung di tepi pekan Kuala Klawang.Bila kami sampai ke rumah pasung aku nampak Ayen dan dua anak muda dari Kampung Chenor dan Sarin sedia menunggu kami.Kami OKT dibawa masuk ke bilik lokap kecil. Bilik lokap ini berjaring besi.Aku boleh nampak apa yang berlaku di luar.Kami berlima, empat lelaki dewasa dan aku seorang kanak-kanak duduk di atas kerusi panjang.Di luar aku perhatikan mata-mata sedang membuat kerja.Aku merasa gentar juga bila ditangkap.Siapa pun jika di tangkap mata-mata pasti takut. Bila masuk lokap aku lagi gentar.Tapi dengan abang-abang yang ada bersama dalam lokap menjadikan ketakutan aku tidak memuncak.“Kao takut ko jang?” Abang dari Kampung Sarin bersuara.“Sampai bilo kito di sini?” Aku bertanya tanpa dapat jawapan.Kemudian aku dengar suara mata-mata di luar lokap.“Ada penjamin di sini…pergi cari mak bapak untuk jamin budak ni.”Aku terdengar suara mata-mata memberi arahan kepada Ayen dan kawan-kawan di luar yang sedang menunggu.Ayen beredar. Kami dalam lokap duduk menanti penjamin. Hampir satu jam kemudian seorang lelaki sampai untuk menjamin abang Kampung Sarin.Seorang OKT keluar. Tinggal kami berempat menunggu“Tadi kito nengok cerito Elvis dalam jel. Ni kito pulak kono masuk jil.”Abang dari Ulu Jelebu membuat lawak.“Jang kau tak sekolah ko?” Dia bertanya pada aku.“Sekolah…. esok pagi sekolah.” Aku memberi jawapan.“Ekao minat Elvis ko ni? Tadi dio main gitar dalam lokap. Den kok ada gitar pun malam ni den pun boleh main.”Abang Ulu Jelebu ini bangun bergaya memetik gaitar dan menggoyang-goyangkan pinggul sama seperti yang dilakukan oleh Majid.Kami semua ketawa terhibur.“Dalam jel pun Elvis tak takut. Den pun samo.. den tak takut kito bukan pencuri. Basikal den tak do lampu.” Dia memberi penjelasan.Aku berfikir Ayen akan mengayuh cepat. Dia akan ke rumah aku. Keluarga aku pasti semua sudah tidur. Pasti mereka terperanjat mendengar berita aku kena tangkap.Aku tahu abah aku akan datang menjamin. Tapi aku juga takut apa yang akan dilakukan kepada aku. Apakah aku akan kena rotan? Ini merisaukan juga.Dua penjamin sampai. Dua OKT bebas.Tinggal aku dengan abang Ulu Jelebu. Kami berpandangan.Aku hairan kenapa tak ada siapa datang menjamin dia. Ulu Jelebu tidak jauh berbanding dengan kampung aku di Batu Serambai.“Cilako… tak berlampu pun salah.”Abang yang berumur 20-an ini bangun sambil membetulkan rambutnya.Kemudian dia menggoyangkan pinggulnya seperti Elvis.Kami sama-sama terbarai ketawa.“Den jadi Elvis dalam lokap.” Dia terus duduk.Hampir jam 2.00 pagi Abah aku sampai. Dia berurus dengan mata-mata.Kemudian aku keluar dari lokap.Yang aku tinggalkan dalam lokap seorang diri abang dari Ulu Jelebu.“Kemana tadi?” Abah bertanya.“Nengok wayang dengan Ayen.”“Basikal sapa ni?” Abah bertanya pendek.“Pinjam dari Ayen.”Abah aku menghulurkan sebiji lampu picit untuk memastikan aku tidak sekali lagi di tangkap mata-mata.“Bulan depan kena bicara.” Abah aku menerangkan ringkas.Kami mengayuh tiga batu untuk sampai ke rumah. Inilah perjalanan basikal paling sunyi untuk aku.Esok paginya aku masih sempat mengambil bas ke sekolah.Dalam kelas aku bercerita pada Jamaludin kawan sebelah bangku tentang aku kena tangkap kerana basikal tak berlampu.Berita ini merebak. Semua nak tahu apa yang terjadi.“Kau tengok Jailhouse Rock ke?” Zul bertanya.“Tak jadi tayang.”“Kena tangkap? Ada bicara ke?” Jamal bertanya.“Bulan depan…court Klawang.” Aku memberi penjelasan.Lepas rehat jam 10.00 pagi aku merasa letih.Bila masuk jam 12.00 letih dan mengantuk terkumpul.Aku tak cukup tidur. Kelas Bahasa Inggeris Mister Lee aku menangkup muka ke atas meja. Kemudian aku tertidur.Tertiba aku terdengar suara: ”Sir.. sir police catched him sir..last night. Bicycle no lamp.”Aku terperanjat dan terus terjaga.Aku ingatkan tuan hakim di depan aku. Salah.Mister Lee berdiri di tepi meja aku. Mister Lee memandang muka aku kemudian beredar tanpa melakukan apa-apa.Aku menjadi segar kembali sehingga loceng akhir berbunyi untuk bersurai pulang.


Pesuruhjaya kehakiman tarik diri dengar kes saman 1MDB

Seorang lagi Pesuruhjaya Kehakiman Mahkamah Tinggi di Kuala Lumpur, menarik diri daripada mendengar kes saman 1Malaysia Development Berhad (1MDB) dan empat entiti lain terhadap 15 individu termasuk bekas perdana menteri, Najib Razak.Peguam Siva Kumar Kanagasabai dari Tetuan Skrine & Co yang mewakili 1MDB, memaklumkan perkara itu ketika dihubungi media selepas pendengaran permohonan 1MDB secara dalam talian (Zoom) hari ini supaya Adlin Abdul Majid menarik diri daripada mendengar kes berkenaan.“Yang Arif Adlin menarik diri daripada mendengar kes ini berikutan beliau adalah rakan kongsi Tetuan Lee Hishamuddin Allen & Gledhill (LHAG) di mana peguam DP Naban dan Rosli Dahlan, sebelum ini merupakan rakan kongsi LHAG dari Januari 2005 hingga Februari 2020.“Mereka (DP Naban dan Rosli) akan bertindak sebagai peguam dalam kes ini bersama dengan peguam daripada Tetuan Skrine,” kata peguam itu yang turut memaklumkan bahawa kes berkenaan akan didengar di hadapan hakim lain.Selasa lalu, Pesuruhjaya Kehakiman Liza Chan Sow Keng menarik diri daripada mendengar kes saman difailkan 1MDB terhadap firma guaman Tetuan Wong & Partners serta kes saman SRC International Sdn Bhd terhadap Najib dan enam lagi.Pada 7 Mei lepas, 1MDB dan anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, yang sebelum ini dikenali sebagai 1MDB Global Investments Limited selaku plaintif memfailkan saman terhadap Najib dan bekas pengarah 1MDB iaitu Che Lodin Wok Kamaruddin, Ismee Ismail, Ong Gim Huat dan Ashvin Jethanand Valiram selaku defendan.Turut dinamakan sebagai defendan ialah bekas ketua pegawai eksekutif (CEO) 1MDB iaitu Shahrol Azral Ibrahim Halmi dan Mohd Hazem Abdul Rahman serta bekas ketua pegawai kewangan 1MDB Azmi Tahir dan Radhi Mohamad selain bekas pegawai 1MDB iaitu Terence Geh Choh Heng, Jasmine Loo Ai Swan, Casey Tang Keng Chee, Vincent Beng Huat Koh, Kelvin Tan Kay Jin dan Nik Faisal Ariff Kamil.Menerusi writ saman itu, kesemua plaintif antara lain mendakwa defendan melakukan pecah amanah, melanggar kewajipan staturori, menyalahgunakan kuasa, berkonspirasi serta menyeleweng dana 1MDB.Di Mahkamah Tinggi berasingan, hakim Ahmad Fairuz Zainol Abidin menetapkan 1 Julai ini untuk pengurusan kes saman SRC International terhadap Najib dan enam lain atas dakwaan melakukan pecah amanah serta melanggar kewajipan statutori berhubung pinjaman Kumpulan Wang Persaraan Diperbadankan (KWAP) berjumlah RM4 bilion kepada SRC.Pada 10 Mei lepas, kementerian kewangan mengesahkan bahawa 1MDB dan SRC memfailkan sejumlah 22 saman sivil bagi mendapatkan semula aset bernilai lebih RM96.6 bilion termasuk kira-kira RM300 juta daripada pelbagai pihak tempatan.


Hari Raya Aidilfitri disambut esok

Penyimpan mohor besar raja-raja mengumumkan umat Islam di Malaysia akan menyambut Hari Raya Aidilfitri pada esok bersamaan 2 Mei.“Bagi menyempurnakan titah perintah Yang di-Pertuan Agong, setelah diperkenankan oleh Duli-Duli Yang Maha Mulia Raja-raja, penyimpan mohor besar raja-raja, Malaysia mengisytiharkan bahawa tarikh Hari Raya Puasa bagi negeri-negeri seluruh Malaysia ialah pada hari Isnin, 2 Mei 2022,” kata sebuah kenyataan Jabatan Penerangan Malaysia.Hari Raya Aidilfitiri kali ini bakal disambut oleh umat Islam ketika seluruh negara sedang dalam peralihan ke fasa endemik.Selepas dua tahun menyambut Aidilfitri dengan suasana pandemik di mana pelbagai sekatan terpaksa dipatuhi.Kini, orang ramai akan menyambut Syawal dengan kelonggaran prosedur operasi standard (SOP) yang hampir dengan suasana normal sebelum pandemik.


KKM bimbang jangkitan dalam kalangan kanak-kanak lepasi 100,000 tahun ini

Kementerian kesihatan (KKM) hari ini menyatakan kebimbangan ekoran peningkatan jangkitan Covid-19 dalam kalangan kanak-kanak berusia 12 tahun ke bawah yang kini mencecah lebih 100,000 kes.Menteri Kesihatan Khairy Jamaluddin berkata sebanyak 119,719 orang kanak-kanak berumur di bawah 12 tahun telah dijangkiti Covid-19 dari Januari hingga Mac tahun ini di mana 50,826 kes dilaporkan sejak awal Januari hingga pertengahan Februari.“Data menunjukkan peningkatan sebanyak 68,893 orang antara pertengahan Februari dan Mac 2022.” Katanya dalam sebuah kenyataan hari ini.Bagi jumlah keseluruhan tersebut, 37,485 (31.3%) berada dalam Kategori Satu, 81,849 (68.37%) berada dalam Kategori Dua, 274 (0.23%) dalam Kategori TIga, 86 kes (0.07%) bagi Kategori Empat dan 25 (0.02%) bagi Kategori Lima.Khairy turut merujuk data kes Covid-19 melibatkan kanak-kanak berusia 11 tahun ke bawah di mana kes meningkat dari 7,730 pada 2020 kepada 379,245 kes pada 2021.“Penggunaan katil untuk pesakit kanak-kanak bawah 12 tahun ini dari Januari 2022 hingga hujung Februari 2022 menunjukkan peningkatan ketara,” katanya.Dalam pada itu, katanya, kadar kemasukan kanak-kanak ke wad unit rawatan rapi peadiatrik (PICU) meningkat sebanyak 94% untuk kesemua Kategori Satu, Dua dan Tiga dengan peningkatan ketara untuk Kategori Empat sebanyak 200% dan Kategori Lima sebanyak 125%Dari Jun 2020 hingga Disember 2021, sebanyak 174 kanak-kanak di bawah usia 18 tahun mengalami Multi System Inflammatory Syndrome in Children (MIS-C), di mana pesakit mengalami keradangan pada organ dalaman terutama jantung, paru-paru dan otak.Tujuh kes atau 4% kematian akibat MIS-C turut dilaporkan selepas didiagnosis Covid-19.Khairy turut menambah kanak-kanak juga berisiko mengalami gejala Covid-19 selepas fasa akut jangkitan (long Covid).“Data terhad yang diperoleh setakat ini menunjukkan risiko ini adalah lebih rendah berbanding orang dewasa, namun buat masa ini tidak banyak yang diketahui mengenai kesan jangka masa panjang long Covid kepada kanak-kanak,” katanya.Usaha vaksinasi kanak-kanak di bawah usia 12 tahun dilaksanakan melalui Program Imunisasi Covid-19 Kebangsaan bagi Kanak-Kanak (PICKids) yang dilancarkan 3 Februari lalu.Setakat semalam, 1,060,063 atau 29.9% kanak-kanak dalam lingkungan umur tersebut menerima suntikan pertama vaksinasi mereka.Sementara itu, bagi remaja berusia 12 hingga 17 tahun, sebanyak 2,832,919 atau 91% melengkapkan vaksinasi mereka manakala 2,933,324 atau 94.2% menerima sekurang-kurangnya dos pertama vaksin.


Suu Kyi hadapi dua pertuduhan jenayah

Pemimpin Myanmar Aung San Suu Kyi yang menjadi mangsa kudeta tentera hari ini dijatuhkan dua pertuduhan jenayah ketika sesi pendengaran mahkamah melalui video pada Isnin.Beliau berdepan pertuduhan itu selepas sebulan kudeta yang dilaksanakan tentera Myanmar. Susulan kudeta tentera, Myanmar menyaksikan protes bantahan dan tunjuk perasaan besar-besaran daripada rakyat Myanmar.Suu Kyi tidak muncul di khalayak awam sejak beliau ditahan pada 1 Februari lalu menyebabkan penunjuk perasaan berkumpul di jalan raya bagi membantah junta tentera.Menurut Pertubuhan Bangsa-Bangsa Bersatu (PBB), sekurang-kurangnya 18 orang terkorban pada Ahad selepas tentera dan polis mula melepaskan tembakan terhadap penunjuk perasaan.Suu Kyi yang kini berusia 75 tahun berdepan pertuduhan memiliki walkie-talkie tidak berlesen selain melakukan kesalahan ingkar perintah kawalan pergerakan Covid-19 ketika kempen pilihan raya tahun lalu.Beliau kini turut dituduh melanggar undang-undang komunikasi dan menyebarkan kebencian awam, kata peguamnya Khin Maung Zaw.“Kita tak dapat beritahu berapa banyak lagi kes yang akan dihadapi Aung San Suu Kyi ketika ini.“Sekarang, apa saja boleh berlaku di negara ini,” kata Khin.Presiden Myanmar Win Myint juga turut berdepan pertuduhan menyebarkan kebencian selain pertuduhna ingkar undang-undang pemendungan Covid-19.Suu Kyi dilaporkan ditahan di bawah kawalan rumah di Naypidaw, sebuah bandar yang dibina tentera sepanjang pemerintahan diktator sebelum ini.Panglima-panglima tentera Myanmar menuduh Suu Kyi dengan dua pertuduhan yang disifatkan masyarakat antarabangsa sebagai tuduhan yang tidak masuk akal kerana ia berkaitan alat komunikasi walkie-talkie yang biasa dipakai pada mana-mana pilihan raya yang dijalankan di seluruh dunia.Prosiding mahkamah pada Isnin mencakupi perkara-perkara dasar dalam kes tersebut, termasuk melantik Khin Maung Zaw sebagai peguamnya.


PH mahu kerajaan belanja 10 kali ganda agihkan tunai

Tiga pemimpin utama Pakatan Harapan (PH) menyuarakan ketidakpuasan hati berhubung bantuan berjumlah RM40 bilion yang diumumkan kerajaan semalam bagi membantu beberapa sektor untuk terus kekal bertahan dalam menjalani sekatan penuh pergerakan di bawah perintah kawalan pergerakan (PKP).Antara lain, mereka menggesa kerajaan untuk membelanjakan RM45 bilion dalam bentuk suntikan tunai di samping menyifatkan jumlah RM5 bilion yang diumumkan semalam tidak cukup.“Kerajaan Perikatan Nasional ini sepatutnya lebih berani berbelanja untuk memangkin pertumbuhan ekonomi dan seterusnya menyelamatkan negara dari kancah kemelesetan,” kata sebuah kenyataan yang ditandatangani Pengerusi PH Anwar Ibrahim, Lim Guan Eng dan Mohamad Sabu.Mereka turut menggesa lebih banyak bantuan diberikan kepada golongan berpendatan sederhana M40 selain moratorium bank secara automatik sehingga imuniti kelompok dapat dicapai melalui program vaksinasi ketika ini.Gabungan pembangkang itu turut berkata kerajaan mesti membelanjakan RM7 bilion sepanjang tujuh bulan seterusnya dengan membayar RM1,000 kepada pekerja-pekerja sehingga akhir tahun ini.Sementara itu, mereka turut mempertikaikan pengumuman bahawa barisan Kabinet kerajaan tidak akan mengambil gaji selama tiga bulan.Mereka berkata jumlah tersebut tidak sepadan dengan menteri dan timbalan menteri kerana “mereka masih menerima elaun bulanan ahli Parlimen”, kata kenyataan itu lagi dengan turut menambah sidang Parlimen harus bersidang sebagai “langkah pertama” yang perlu diambil kerajaan.Semalam, kerajaan mengumumkan inisiatif Pemerkasa Plus berjumlah RM40 bilion sebagai tambahan kepada program-program bantuan terdahulu.Program dan inisiatif yang diumumkan kerajaan adalah demi meminimumkan impak dan kesan sekatan penuh pergerakan yang bermula hari ini hingga 14 Jun depan.Pelbagai inisiatif diumumkan dengan tiga objektif utama termasuk mengukuhkan sistem kesihatan negara, menyediakan bantuan tambahan kepada rakyat dan membantu perniagaan yang terjejas.


Palestin akan rayu keahlian penuh PBB, kata Mahmoud Abbas

Pihak Berkuasa Palestin (PA) akan merayu kepada Pertubuhan Bangsa-bangsa Bersatu untuk menerima pakai resolusi yang memastikan penyelesaian dua negara dengan memberikan Palestin keahlian penuh dalam pertubuhan itu, kata Presiden Mahmoud Abbas pada Ahad.
“Dalam tempoh beberapa hari akan datang, PA akan memohon kepada PBB termasuk Majlis Keselamatan bagi menuntut resolusi mempertahankan penyelesaian dua negara dengan memberikan Palestin keahlian penuh dalam PBB,” kata Abbas ketika Persidangan Baitulmaqdis di Kaherah, ibu pejabat Liga Negara Arab.
Pemimpin Palestin itu menambah teks resolusi itu harus menekankan "penamatan tindakan unilateral dan aktiviti penempatan, melebihi segalanya", lapor Sputnik.
"Palestin berhak, dan akan terus memohon kepada mahkamah dan organisasi antarabangsa untuk melindungi hak rakyatnya," kata presiden itu.
Pada akhir Disember 2022, Perhimpunan Agung PBB menerima pakai resolusi yang menyeru Mahkamah Keadilan Antarabangsa menilai akibat dari segi undang-undang mengenai pendudukan Israel di wilayah Palestin, termasuk Baitulmaqdis Timur.
Israel dan Palestin bermusuhan sejak penubuhan Israel pada 1948.
Rakyat Palestin meminta pengiktirafan diplomatik terhadap wilayah Tebing Barat, termasuk Baitulmaqdis Timur, yang sebahagiannya diduduki oleh Israel, dan Semenanjung Gaza.
Kerajaan Israel enggan mengiktiraf Palestin sebagai entiti politik dan diplomatik yang bebas dan membina penempatan di kawasan yang diduduki walaupun mendapat bantahan daripada PBB.


Kelonggaran individu lengkap 2 dos vaksin diputuskan minggu depan, kata PM

Kelonggaran bagi individu yang lengkap dua dos suntikan vaksin Covid-19 akan diputuskan pada mesyuarat Majlis Pemulihan Negara minggu depan.Perdana Menteri Muhyiddin Yassin berkata kelonggaran itu bagi memberi faedah atau keistimewaan kepada mereka yang telah lengkap dos vaksin mereka.“… dan lepas itu kita akan umumkan apakah kelonggaran-kelonggaran kepada mereka yang dapat dua dos ini supaya mereka tidak terus ‘terikat’; perlu ada beberapa kelebihan (advantage) untuk mereka,” katanya setelah melakukan lawatan ke syarikat farmaseutikal Pharmaniaga LifeScience Sdn Bhd di Puchong, Selangor hari ini.Muhyiddin berkata kelonggaran itu mungkin termasuk pergerakan untuk membeli-belah, atau sekurang-kurangnya rentas daerah.Menurutnya langkah berkenaan juga seiring dengan pembukaan lebih banyak sektor ekonomi terutama di Lembah Klang pada Fasa Kedua Pelan Pemulihan Negara (PPN) nanti.Sementara itu Muhyiddin berkata kerajaan kini menumpukan proses vaksinasi di kawasan Lembah Klang untuk terus menurunkan kes Covid-19 di kawasan ini.“Kita tubuh ‘task force’ antaranya bagi meningkatkan jumlah vaksinasi di kawasan Kuala Lumpur dan Selangor.“Buat masa sekarang ada tiga juta bekalan vaksin untuk warga kawasan ini bagi memastikan penurunan dalam tempoh dua atau tiga minggu akan datang, supaya kawasan ini boleh masuk ke Fasa Dua PPN dalam masa terdekat,” katanya.Bagaimanapun katanya orang ramai terus diingat untuk mematuhi prosedur operasi standard (SOP) kesihatan awam yang ditetapkan bagi memastikan wabak Covid-19 terus terkawal.


Label perniagaan ‘perlu’ dan ‘tidak perlu’ bukan cara melawan Covid-19, kata taikun pasar raya

Pemilik rantaian pasar raya borong menggesa kerajaan mempertimbangkan semula kriteria yang ditetapkan terhadap perniagaan ketika langkah penutupan perniagaan dimbil bagi mencegah penularan Covid-19, mengatakan perniagaan akan terus merudum jika sekatan seperti ketika ini berterusan.Ameer Ali Mydeen, pengarah urusan Mydin Mohamed Holdings Bhd, berkata pendekatan menutup perniagaan bagi membendung jangkitan Covid-19 harus dipinda.Bercakap kepada MalaysiaNow, beliau mencadangkan supaya strategi klasifikasi perniagaan dan penyedia perkhidmatan dengan label “perlu” dan “tidak perlu” perlu ditukar dan menambah perintah kawalan pergerakan yang dilaksanakan ketika ini lebih dilihat seperti “perintah kawalan pembelian”.“Sebagai pemilik perniagaan, kami faham kepentingan untuk kita hentikan penyebaran Covid-19, kerajaan harus gunakan sekatan pergerakan sebagai mekanisme,” katanya kepada MalaysiaNow.“Kami memahami mekanisme ini dan kami setuju bahawa ia mesti dilakukan. Tetapi apa yang kita lihat ketika ini seperti ‘perintah kawalan pembelian’ di mana orang tidak dapat membeli barang yang mereka perlukan hanya kerana tidak dianggap ‘perlu’ oleh kerajaan.”Memetik pengumuman kerajaan baru-baru ini kedai alat tulis diizinkan beroperasi semula, beliau mempersoalkan proses membuat keputusan tersebut berhubung senarai perkhidmatan perlu, mengatakan banyak perniagaan lain yang pada awalnya ditutup harus dianggap penting juga.“Kerajaan tidak boleh buat senarai perlu dan tidak perlu kerana semuanya penting bagi seseorang,” katanya.“Ini bukan cara untuk membuat keputusan kerana ia seperti keputusan tergesa-gesa,” tambahnya. “Ia tidak masuk akal.”Ameer Ali Mydeen.Ameer mencadangkan agar kerajaan mengkategorikan perniagaan dan penyedia perkhidmatan yang boleh menyebabkan penyebaran Covid-19 meningkat dalam “senarai negatif”, mengatakan keputusan mengenai perniagaan yang boleh dibenarkan beroperasi harus berdasarkan risiko Covid-19.“Sebagai contoh, senarai negatif boleh memasukkan perniagaan yang boleh menarik orang ramai ke ruang sempit,” katanya.“Sekiranya anda tutup perniagaan seperti cuci kereta kerana tidak perlu, apa kaitannya dengan Covid-19? Anda tidak boleh mengatakan bahawa mencuci kereta tidak penting kerana bagi orang yang mengendalikan perniagaan mencuci kereta, ia sangat penting. ”Ameer turut berkata sekatan pergerakan penuh ketika ini sangat menjejaskan orang ramai dan perniagaan kerana mereka tidak lagi dapat bertahan seperti yang dihadapi sewaktu perintah kawalan pergerakan yang pertama (PKP) dikuatkuasakan Mac tahun lalu kerana sumber makin berkurangan.“Orang ramai mematuhi peraturan semasa PKP pertama kerana mereka takut dan mereka masih mempunyai wang,” katanya.“Walaupun perniagaan seperti Mydin tidak terjejas teruk, kami pun turut terjejas,” tambahnya.“Jualan makanan dan keperluan asas kami turun lebih dari 20%. Ini bermakna orang sekarang tidak ada wang untuk beli barang keperluan.“Ini sangat berbahaya bagi industri dan rakyat.”


Bayi 12 bulan antara 18 mangsa terselamat dalam kebakaran

Bayi berusia 12 bulan antara 18 mangsa yang terselamat dalam kebakaran dua rumah di Jalan Dato Haji Shuib 2, Taman Sri Taman 2, dekat Alor Setar semalam.Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba Syufaat Kamaron berkata pihaknya menerima panggilan berhubung kebakaran itu pada 5.54 petang semalam.“Sepasukan anggota dari Balai Bomba dan Penyelamat (BBP) Alor Setar dan Jalan Raja telah ke lokasi kejadian. Berdasarkan maklumat yang diterima, terdapat 18 orang mangsa yang terdiri dari dewasa, kanak-kanak serta bayi berada di dalam dua rumah jenis kayu yang sedang terbakar itu.“Anggota bomba berjaya mengeluarkan sembilan mangsa dari rumah pertama yang terbakar kira-kira 95 peratus. Kesemua mangsa yang mendapat rawatan awal telah dihantar ke Hospital Sultanah Bahiyah, Alor Setar kerana mengadu sesak nafas,” katanya dalam satu kenyataan malam tadi.Beliau berkata pasukan penyelamat yang meneruskan kerja menyelamat menemukan dua lagi mangsa yang terperangkap dalam rumah kedua yang yang terbakar kira-kira lima peratus itu.“Tujuh lagi mangsa telah berjaya keluar dengan sendiri dan turut musnah dalam kebakaran itu empat motosikal. Operasi tamat sepenuhnya pada pukul 8.15 malam,” katanya.


Polis jelaskan peraturan lokap selepas kumpulan hak asasi gesa lakukan pembaharuan

Pusat Penyelidikan dan Advokasi Hak Asasi Manusia (Centhra) menggesa polis memberikan akses kaunseling atau guru agama dan lawatan berkala ke rumah ibadat kepada tahanan lokap.
Pengerusi Centhra Azril Mohd Amin berkata akses tersebut akan membantu dalam penjagaan tahanan serta kemudahan tahanan.
“Ia akan memberikan bekalan kebersihan diri kapada tahanan dan keperluan lain,” katanya dalam satu kenyataan hari ini.
Kenyataan Centhra adalah susulan lawatan wakil NGO ke lokap polis di Shah Alam, yang disusun pihak polis pada minggu lalu.
Ketika dihubungi MalaysiaNow, OCPD Shah Alam Mohd Iqbal Ibrahim mengesahkan tahanan hanya dibenarkan menerima lawatan daripada kalangan ahli keluarga dan peguam.
Katanya, tiada cadangan untuk lawatan oleh pakar kaunseling atau pendakwah kerana tiada tempat yang sesuai selain tempoh tahanan yang pendek.
Mengikut statistik polis, 19 kematian dalam tahanan dilaporkan sejak Januari lalu, di mana sembilan daripadanya berlaku dalam lokap.
Sementara lapan lagi kematian berlaku hospital dan dua tahanan meninggal dunia ketika dibawa ke hospital.
Menurut Azril, walaupun keadaan di lokap Shah Alam "lebih baik daripada jangkaan", namun masih ada ruang untuk penambahbaikan berkait kebersihan dalam lokap.
Katanya, banyak paip didapati pecah dan tidak jelas sama ada air minuman tahanan berasal dari paip yang sama untuk kegunaan tandas dan mandi.
Beliau juga berkata tahap kebersihan lokap secara keseluruhannya tidak mematuhi piawaian yang diperlukan baik untuk Muslim atau bukan Islam beribadah.
“Keadaan (dalam lokap) ini tidak memenuhi hak asasi tahanan dan mencerminkan sikap tidak endah terhadap maruah insani mereka," katanya.
Beliau turut menambah keadaan tidak bersih boleh menjejaskan cara layanan polis terhadap tahanan.
"Sekiranya keadaannya tidak berperikemanusiaan atau tidak mengikut piawaian, makan tidak hairan jika layanan tidak berperikemanusiaan atau tidak mengikut piawaian akan berlaku," katanya.
“Ketika setiap kes kematian dalam tahanan masih perlu disiasat bagi menentukan punca dan siapa yang bertanggungjab, kita boleh membuat kesimpulan bahawa keadaan dalam lokap, walaupun lokap seperti di Shah Alam yang boleh dianggap agak baik, masih mempunyai unsur kecuaian dan tidak berperikemanusiaan berhubung kesejahteraan  tahanannya.
"Kemudahan lokap tahanan kita mesti mencerminkan keadilan dan garis panduan moral masyarakat. Tiada seorang pun di Malaysia harus dianiaya atau dihina, walaupun mereka berada di balik tirai besi .”
Iqbal bagaimanapun berkata tahap kebersihan tempat tahanan adalah tanggungjawab individu yang ditahan manakala kebersihan di luar kawasan sel di selenggara oleh anggota bertugas.
Beliau berkata tahanan perlu memaklumkan sebarang penyakit yang dihidapi mereka serta ubatan yang diambil melalui borang yang disediakan dan mereka yang mempunyai masalah kesihatan ketika dalam tahanan akan dibawa ke klinik.
Beliau turut menambah tahanan beragama Islam perlu menunaikan solat dalam sel tahanan tanpa sebarang ruang khas disediakan.
“Bekalan makan dan minum dibekalkan oleh kontrak makan yang dilulus kan oleh Kementerian Dalam Negeri.”


Politik kita sihat atau tenat?

Ketika tempat percutian seperti Genting Highlands dan Cameron Highlands bersesak dengan ribuan pengunjung, muncul khabar berita bahawa Anwar Ibrahim bakal berjumpa Agong sekali lagi dalam waktu terdekat kerana sudah mendapat 113 akuan berkanun (SD) yang menyokongnya menjadi perdana menteri ke-9.Khabar ini bermula daripada sebuah portal berita berdasarkan kepada satu sumber PKR yang tidak dinamakan.Khabar ini menjadi perhatian kerana sebelum itu Setiausaha Agung Barisan Nasional (BN) Annuar Musa memberikan amaran kepada mereka yang melakukan gerakan menarik ahli Parlimen Umno agar memberikan sokongan kepada Anwar.Hanya ahli Parlimen PKR Lembah Pantai Fahmi Fadzil sahaja muncul mempertikaikan laporan tersebut.Anwar sendiri dan Setiausaha Agung PKR Saifuddin Nasution Ismail pula membiarkan khabar itu berterbangan tanpa menafikannya.Gelagat itu menyebabkan ramai yang teringat bagaimana Najib Razak cuba melakukan sindiran terhadap kertas A4 buruk yang ditandatangani beliau sendiri bersama Presiden Umno Ahmad Zahid Hamidi yang menyokong Anwar sebagai PM-9 tanpa menafikannya secara terus.Setakat ini, Najib dan Zahid belum menafikan surat yang terdahulu mahupun khabar yang terkini meskipun ia semakin liar disebarkan.Undian Belanjawan 2021 akan berakhir minggu ini.Jika betul Anwar memiliki 113 SD, Belanjawan 2021 boleh dikalahkan minggu ini.Sebenarnya tiada apa yang rakyat boleh buat sekiranya perkara ini betul berlaku.Setelah undi diberi, rakyat terus hilang kuasa. Nasib rakyat dan negara berada di tangan 222 ahli Parlimen kita.Terpulang pada kebijaksanaan 222 ahli-ahli Parlimen kita untuk menguruskannya dalam tempoh sehingga pilihan raya umum seterusnya.Persoalannya, bagaimanakah semua gerakan politik dinilai dari sudut aras kesihatan politik negara?Apakah ini petanda politik negara semakin sihat ataupun tenat?Apakah keutamaan seorang ahli Parlimen?Apakah mereka perlu berpihak kepada kebenaran, kepada pegangan diri, kepada gabungan atau kepada parti sendiri?Hari ini, mereka yang melanggar keputusan parti akan dikenakan tindakan tatatertib.Mereka yang melanggar keputusan gabungan dikatakan khianat.Mereka yang melompat parti dilabel sebagai katak.Semua tindakan ini dipandang negatif meskipun ia halal dalam sistem demokrasi.Hakikatnya, kebanyakan tindakan ahli Parlimen masih tertakluk kepada keputusan parti meskipun satu-satu perkara itu jauh daripada kebenaran.Sistem demokrasi tidak menjamin keperluan asas sebuah negara dan rakyat – iaitu satu kerajaan yang stabil dan berfungsi dapat dipenuhi.Contohnya, sistem demokrasi kelihatan subur dan sihat apabila upacara angkat sumpah menteri besar dilakukan tiga kali dalam tempoh kurang tiga tahun.Bahkan, ia menunjukkan negara mempunyai situasi politik yang matang kerana menteri besar dan kerajaan boleh bertukar dengan aman.Sistem demokrasi langsung tidak mengambil kisah impaknya terhadap rakyat mahupun memberikan gambaran gagalnya kepimpinan orang yang berpolitik.Sistem demokrasi juga membenarkan mana-mana ahli Parlimen yang bercita-cita menjadi PM mencari majoriti yang diperlukan meskipun tindakan itu menyebabkan negara kelihatan tidak stabil sehingga pelabur hilang keyakinan.Oleh kerana sistem demokrasi negara menghalalkan orang yang bercita-cita besar untuk bertindak sedemikian, maka akan ada ahli politik yang akan terus berpolitik cuba menggulingkan kerajaan, mengkhianati parti dan rakan, menghasut orang lain mengkhianati parti dan gabungan sendiri, cuba menjadi PM, cuba menghalang orang lain menjadi PM dan menghalang orang lain dilantik sebagai ketua pembangkang.Di mata sistem demokrasi yang sihat, perkara ini akan semakin menjadi-jadi apabila kerajaan mempunyai majoriti tipis meskipun keadaan semasa negara dan rakyat adalah tenat.Yang rakyat boleh buat ialah reda sahaja sambil bertahan menunggu musim Covid-19 berlalu hingga tibanya hari kuasa rakyat dikembalikan ke tangan mereka untuk mengundi barisan pimpinan politik yang baru.


Malaysia catat kadar kesuburan paling rendah sejak 70-an

Kadar kesuburan rakyat Malaysia menurun ke tahap terendah sejak beberapa dekad lalu sepanjang pandemik Covid-19, menurut statistik yang dikeluarkan Jabatan Perangkaan Malaysia hari ini.Ketua Perangkawan, Mohd Uzir Mahidin berkata kadar kesuburan jumlah (TFR) bagi wanita umur reproduktif mencatatkan penurunan dengan 1.7 anak pada 2020 berbanding 2019.“Kadar kesuburan pada tahun 2020 merupakan yang terendah sejak empat dekad yang lalu dengan 4.9 anak bagi setiap wanita pada tahun 1970. Kadar kesuburan Malaysia berada di bawah paras penggantian 2.1 anak mulai tahun 2013,” katanya dalam satu kenyataan hari ini.Paras penggantian 2.1 merujuk kepada purata bilangan anak yang perlu dilahirkan oleh seorang wanita dengan menanggung seorang anak perempuan yang hidup sehingga anak tersebut melahirkan anak.Kesemua etnik mencatatkan penurunan TFR bagi tempoh 2010 hingga 2020. TFR kaum Bumiputera turun kepada 2.2 anak daripada 2.6, manakala etnik Cina (1.5 anak kepada 1.0 anak) dan etnik India (1.7 anak kepada 1.2 anak).Katanya trend kesuburan menurun itu juga selari dengan negara maju lain seperti Australia, United Kingdom, New Zealand dan Jepun, antara lain.“Kadar kesuburan memang semakin menurun sebelum Covid-19. Ada kemungkinan Covid juga memberi kesan,” katanya kepada MalaysiaNow.Dalam pada itu, sebanyak 240,590 kelahiran hidup direkodkan bagi tempoh Januari hingga Ogos tahun ini, menjadikannya yang terendah dalam tempoh sedekad.“Bilangan kelahiran hidup yang dicatatkan pada 2020 adalah 470,195 iaitu menurun 3.6 peratus berbanding 487,957 pada 2019.“Penurunan bilangan kelahiran ini telah mengakibatkan Kadar Kelahiran Kasar (CBR) menurun daripada 15.0 kelahiran pada 2019 kepada 14.4 bagi setiap seribu penduduk pada 2020,” katanya.Kesemua negeri mencatatkan penurunan bilangan kelahiran hidup pada 2020 kecuali Terengganu, Perlis dan Labuan. Terengganu mencatatkan kadar kelahiran tertinggi dengan 21.6 kelahiran bagi seribu penduduk, manakala Pulau Pinang mencatatkan kadar kelahiran paling rendah dengan 11.1 kelahiran.Trend penurunan bilangan kelahiran itu disumbangkan peningkatan taraf pendidikan wanita dan penglibatan wanita dalam tenaga buruh.“Purata umur ibu pada kelahiran hidup pertama meningkat 0.1 tahun daripada 27.9 tahun (2019) kepada 28.0 tahun pada 2020. Secara amnya, peningkatan purata umur ibu pada kelahiran pertama memberi indikasi terhadap tempoh reproduktif wanita yang semakin singkat,” katanya.Faktor lain termasuklah evolusi pembandaran, perubahan gaya hidup, status ekonomi dan peningkatan penggunaan kaedah perancang keluarga.


Umno beri 3 syarat untuk runding kembali dengan PAS

Umno akan kembali ke meja rundingan dengan PAS berhubung kerjasama dalam Pilihan Raya Umum Ke-15 (PRU15) jika parti itu memenuhi tiga syarat ditetapkan, kata Presiden Umno Ahmad Zahid Hamidi.
Zahid berkata tiga syarat berkenaan telah dikemukakan kepada PAS ketika beliau bertemu dengan presiden parti itu Abdul Hadi Awang baru-baru ini.
Ditanya apakah tiga syarat tersebut, Zahid berkata:"Saya telah nyatakan itu (kepada PAS), lebih baik saya tidak menyebutkannya”
"Mereka (PAS) mengetahui syarat-syarat itu dan kalau mereka memenuhi syarat-syarat itu baharu rundingan boleh dilakukan dengan mereka," katanya ketika ditemui pemberita selepas Majlis Penutup “Boot Camp” BNComms semalam.
Zahid, yang juga pengerusi Barisan Nasional (BN), berkata permuafakatan antara Umno dan PAS untuk menghadapi PRU15 akan “kekal di takuk lama” jika tiada keputusan rasmi daripada PAS.
"Selagi PAS tidak membuat keputusan secara rasmi selagi itu kita tidak dapat merungkaikan apa juga isu dan perkara-perkara yang menjadi perbezaan antara kedua-dua parti," katanya.


Malaysia catat kedudukan tinggi dalam indeks demokrasi global, naik 4 anak tangga

Kedudukan demokrasi Malaysia pada 2020 naik empat anak tangga dalam senarai 167 negara, daripada kedudukan 43 pada 2019, menurut indeks global terkini mengenai demokrasi yang jalankan The Economist.Menurut laporan itu, skor Malaysia meningkat sedikit kepada 7.19 tahun lepas berbanding 7.16 pada 2019, tahun di mana negara mencatatkan prestasi terbaik.Tinjauan terbaru itu mengakui krisis politik pada Februari tahun lepas dan diikuti dengan perubahan kerajaan, mengatakan kestabilan politik “merosot sejak peletakan jawatan Dr Mahathir Mohamad sebagai perdana menteri pada bulan Mac 2020”.“Bagaimanapun, peningkatan dalam proses pilihan raya dan pluralisme menyebabkan institusi politik negara yang lebih demokratik,” kata laporan itu.Dalam kalangan negara-negara Asia, yang turut dianggotai Australia dan New Zealand, tinjauan Economist meletakkan Malaysia di tangga keenam, di belakang Zealand, Australia, Taiwan, Jepun dan Korea Selatan.Sama seperti sebelum ini, indeks itu mengklasifikasikan sesebuah negara melalui empat kategori: demokrasi penuh, demokrasi pincang, rejim campuran, dan rejim autokrasi.Malaysia tergolong antara 52 dalam kategori “demokrasi pincang”, bersama-sama negara demokrasi utama dunia seperti Amerika Syarikat dan Perancis.Tetapi Malaysia berada di kedudukan teratas dalam kalangan negara-negara Asia yang dilabel sebagai “demokrasi pincang”, malah memperoleh skor lebih baik dari Jepun dan Korea Selatan – dua negara yang kini dikategori “demokrasi penuh” – dari segi proses pilihan raya dan pluralisme.Bagi negara jiran Singapura dan Indonesia, masing-masing berada di kedudukan ke-15 dan 11 di Asia. Di peringkat global, Singapura menduduki tangga ke-74 manakala Indonesia lebih 10 anak tangga.Sementara itu, China, Laos dan Korea Utara dilabel sebagai negara terburuk di rantau ini dalam soal amalan demokrasi.Laporan itu mengatakan 2020 menjadi tahun terburuk dalam skor global sejak indeks itu diperkenalkan pertama kali pada 2006, dan menambah sekatan terhadap kebebasan individu kerana langkah-langkah mengawal Covid-19 turut memainkan peranan.“Keputusan tahun 2020 menunjukkan kemerosotan yang signifikan dan berlaku disebabkan – tapi bukan semata-mata – kerana sekatan yang dikenakan oleh kerajaan terhadap kebebasan individu dan sivil yang terjadi di seluruh dunia sebagai tindak balas terhadap pandemik Covid-19,” katanya.Didapati kira-kira separuh (49.4%) daripada populasi dunia “hidup macam dalam keadan demokrasi”, manakala 8.4% tinggal dalam “demokrasi penuh”, meningkat 5.7% pada 2019 kerana tambah baik dalam kalangan negara-negara Asia.Di kedudukan teratas dalam senarai itu adalah Norway, diikuti Iceland, Sweden, New Zealand dan Kanada. United Kingdom berada di kedudukan ke-16, manakala AS di tangga ke-25.India menurun, Taiwan meningkatDalam kalangan negara-negara Asia yang terus merosot dalam skor amalan demokrasi adalah India – yang dipuji sebagai negara demokrasi terbesar di dunia – menduduki tangga ke-53 pada 2020 berbanding 27 enam tahun sebelum itu.Ia dikatakan berkait rapat dengan dasar di bawah pentadbiran Perdana Menteri Narendra Modi, yang dipilih semula bagi penggal kedua pada 2019.“Berlaku peningkatan pengaruh agama di bawah pemerintahan Modi, yang dasarnya meningkatkan perasaan anti-Islam dan persengketaan agama, telah merosakkan struktur politik negara ini,” katanya, dengan merujuk kepada kemarahan terhadap pindaan undang-undang kerakyatannya yang dilihat langkah bagi menambah populasi penganut Hindu.Negara yang meningkat dengan mendadak dalam kalangan negara-negara Asia adalah Taiwan, naik 20 anak tangga ke kedudukan ke-11 dunia.Indeks Economist, yang bertajuk “In sickness and in health?”, mengatakan kejayaan Taiwan menangani pandemik Covid-19, dan memuji “tindakan hebat” Presiden Tsai Ing-wen.“Taiwan berjaya elak daripada melakukan perintah kawalan pergerakan dan sekatan pergerakan dalaman. Sebaliknya penduduk Taiwan menunjukkaan kesediaan dalam memberi kerjasama dengan pihak berkuasa kesihatan secara sukarela mematuhi perintah kuarantin dan penjarakan sosial, termasuk syarat ketat kesan dan jejak yang diwajibkan,” tambahnya.Tinjauan ini meletakkan lima kriteria bagi menentukan skor kedudukan negara-negara iaitu: proses pilihan raya dan plularisme, fungsi kerajaan, penyertaan politik, budaya politik dan kebebasan sivil.Kesemua negara turut diukur menerusi pilihan raya umum, keselamatan pengundi, pengaruh kuasa asing terhadap kerajaan dan keupayaan perkhidmatan awam untuk melaksanakan dasar.


Beberapa kawasan perumahan Petaling Jaya dikenakan PKPD

Menteri Kanan (Kluster Keselamatan) Ismail Sabri Yaakob hari ini mengumumkan perintah kawalan pergerakan diperketatkan (PKPD) dilaksanakan di beberapa kawasan perumahan di Petaling Jaya bagi memastikan penduduk berisiko jangkitan tinggi kekal dalam kawasan.Beliau berkata kawasan-kawasan tersebut adalah Mentari Court di PJS 8, taman perumahan SS 91A di Sungai Way, dan Pangsapuri Westlite akan berada dalam PKPD dari 1 hingga 14 Julai.Katanya, kementerian kesihatan mendapati terdapat 137 kes Covid-19 di Mentari Court, 64 kes di SS 91A dan 215 kes di Pangsapuri Westlite, dengan kadar kebolehjangkitan tinggi di ketiga-tiga kawasan.“Setelah membuat penilaian risiko bersama pelbagai agensi dalam jawatankuasa teknikal PKP dan atas nasihat KKM, kerajaan bersetuju melaksanakan PKPD di tiga lokaliti dalam daerah Petaling, Selangor,” katanya dalam satu kenyataan hari ini.Beliau turut berkata PKPD juga akan dilaksanakan di Kampung Kubang Jela di Manir, Terengganu, di mana 18 penduduk disahkan positif Covid-19 dengan kadar kebolehjangkitan sebanyak 54.3%.Sementara itu, antara kawasan yang dilaksanakan PKPD selama dua minggu adalah Kampung Balung Cocos di Tawau, Sabah yang mencatatkan sembilan kes positif dengan kadar kebolehjangkitan sebanyak 33.33% dan Projek Perumahan Rakyat (PPR) Pantai Ria dan Taman Bukit Angkasa di Kuala Lumpur.Ismail berkata 171 kes positif Covid-19 dicatatkan di flat Pantai Ria manakala 153 orang sah positif di Taman Bukit Angkasa.


Hadi kecam naratif ‘Islamofobia’ DAP terhadap PAS pasca PRU15

Presiden PAS Abdul Hadi Awang mula melancarkan serangan tegas terhadap DAP, mengatakan parti komponen Pakatan Harapan (PH) itu cuba mempromosikan naratif Islamofobia dalam usahanya untuk menyekat partinya daripada terus berada dalam kedudukan kukuh berikutan kemenangan besarnya pada Pilihan Raya Umum ke-15 (PRU15) baru-baru ini.
Hadi dalam kenyataan tegas menyifatkan DAP sebagai sebuah parti yang tidak bermoral, di samping mengatakan parti itu "menunjukkan belangnya secara terbuka dan rakus".
"Pandangan para orientalis dan media Barat yang paling bermusuh serta berbohong terhadap Islam yang disebarkan di negara Barat telah diimport ke Malaysia oleh DAP, sehingga dilaporkan maklumat yang salah terhadap PAS," kata Hadi.
PRU15 baru-baru ini menyaksikan PAS memenangi 49 kerusi di peringkat persekutuan, menjadikannya parti yang memenangi paling banyak kerusi.
Bilangan itu diikuti DAP yang memenangi 40 kerusi, menjadikannya rakan kongsi terbesar dalam PH.
Kenyataan Hadi itu dibuat kira-kira empat hari selepas kemelut politik berakhir dengan pengumuman Yang di-Pertuan Agong, menamakan Anwar Ibrahim sebagai perdana menteri.
Pemimpin politik berkata Agong menggesa semua pihak membentuk "kerajaan perpaduan", walaupun istilah itu tidak disebut dalam kenyataan rasmi istana ketika menamakan Anwar sebagai perdana menteri ke-10.
Sekutu Hadi yang juga pengerusi Perikatan Nasional (PN) Muhyiddin Yassin, sebelum ini menolak cadangan istana, dan berkata beliau tidak faham mengapa 115 akuan berkanun yang menyokongnya diabaikan walaupun ia dikemukakan sebelum lanjutan tempoh 24 jam yang diberikan.
Dalam kenyataannya hari ini, Hadi berkata DAP tidak pernah belajar apa-apa daripada kerjasama yang pernah terjalin sebelum ini dengan PAS dalam Pakatan Rakyat, di mana beliau berkata pemimpin kedua-dua parti mengadakan banyak dialog bagi menjelaskan kekeliruan mengenai Islam.
Beliau berkata antara naratif DAP ialah memberikan label terhadap sesiapa yang bercakap mengenai perjuangan Melayu-Islam sebagai "perkauman".
“Strategi ini digerakkan secara wayang kulit dengan DAP menjadi dalang di belakangnya.
“Hak beragama bukan Islam yang ditulis dalam Perlembagaan Persekutuan dianggap tidak mencukupi dan zalim, laksana diberikan betis mahukan paha.
"Malah, hak berbahasa dan berbudaya yang diizinkan dalam Perlembagaan dianggapnya tidak memadai.
"DAP terus bersikap melampau terhadap budaya umat Islam yang mahu dirosakkannya secara halus dan terancang," tambah Hadi.
Hadi turut berkata percubaan DAP menggunakan Melayu-Islam sebagai jurucakap mereka akan gagal.
"Bangkai yang terlalu busuk itu tidak boleh ditutup oleh tangan DAP yang bergelumang dengan najis, walaupun mereka bertopengkan Melayu yang berwuduk dan disamaknya."


Peguam banduan bilik akhir Singapura selar usaha kenakan penalti terhadap mereka

Mahkamah Tinggi Singapura hari ini menangguhkan penghakiman kes warga Malaysia Pausi Jefridin dan Roslan Bakar yang berasal dari negara itu ketika Jabatan Peguam Negara memohon penalti dikenakan ke atas dua peguam yang mewakili dua banduan bilik akhir itu.Susulan itu, hukuman mati terhadap Roslan dan Pausi kini ditangguhkan, di mana sebelum ini mereka dijadualkan untuk menjalani hukuman mati pada 16 Februari, satu tindakan yang mencetuskan kritikan terhadap negara itu yang masih meneruskan peruntukan hukuman mati terhadap keldai dadah.Bagaimanapun, pendakwa raya kanan Francis Ng yang mewakili peguam negara memohon hakim Kannan Ramesh untuk mengenakan kos peribadi terhadap dua peguam pro bono Violet Netto dan M Ravi.Kedua-dua peguam yang mewakili Roslan dan Pausi itu menyelar tindakan hakim terhadap mereka.“Bagaimana anda boleh kenakan penalti sebab kami buat kerja?” dia dipetik seorang peguam Malaysia ketika memberikan respons berhubung kes berkenaan.“Anda mahu mengancam kami” kata peguam berusia 78 tahun itu.Ia juga timbul selepas peguam negara Singapura mendakwa Ravi menghina mahkamah berdasarkan tingkah laku beliau sepanjang mengendalikan dua kes pada November tahun lalu.Dakwaan yang mengatakan Ravi berlaku “biadab” terhadap mahkamah tersebut dikecam kumpulan hak asasi Lawyers for Liberty (LFL) dan disifatkan sebagai “alasan yang tidak masuk akal bagi menuduh peguam bela menghina mahkamah”.Singapura sering dilihat tidak menggalakkan peguam mengambil untuk mengemukakan cabaran undang-undang terhadap banduan bilik akhir dengan mengarahkan kos peribadi terhadap mereka.Trend sedemikian meningkat dalam bidang kehakiman negara itu sejak kes terkenal melibatkan seorang warga Sarawak Kho Jabing, di mana peguam bela dikenakan perintah kos oleh mahkamah.Kho menjalani hukuman mati pada Mei 2016.Kesnya mencetuskan kecaman ramai di mana pihak berkuasa dilihat tergesa-gesa melaksanakan hukuman terhadapnya.Kho dibawa ke tali gantung pada pukul 3.30 tengah hari, beberapa jam selepas kesnya digugurkan.Roslan dan Pausi dijadualkan menjalani hukuman gantung kerana didapati bersalah menyeludup dadah ke Singapura, sebuah negara yang mempunyai undang-undang kesalahan dadah yang paling keras di dunia.Hukuman terhadap mereka diteruskan walaupun mendapat kecaman dan kritikan daripada pelbagai pihak termasuk Pertubuhan Bangsa-Bangsa Bersatu yang mengatakan penggunaan hukuman mati terhadap kesalahan berkaitan dadah tidak selari dengan undang-undang antarabangsa hak asasi manusia.Kebimbangan turut dibangkitkan berhubung laporan perubatan mengenai ketidakupayaan mental dihidapi mereka yang boleh menjadikan hukuman mati yang dijatuhkan sebagai tidak sah di bawah undang-undang Singapura dan perjanjian antarabangsa.Bagaimanapun, pada saat akhir, hukuman terhadap mereka berdua diperintah tangguh oleh Presiden Singapura Halimah Yacob pada 17 Februari lalu.Kes mereka berdua serupa dengan kes Nagaentran K Dharmalingam, seorang lagi rakyat Malaysia yang didiagnosis sebagai OKU mental dengan skor IQ 69.Dia dihukum mati pada November tahun lalu.Pelaksanaan hukuman terhadap Nagaenthran juga turut ditangguhkan selepas dia disahkan positif Covid-19 sejurus sebelum mahkamah mendengar rayuan terakhir bagi menyelamatkan nyawanya.Satu lagi rayuan bagi kesnya dijadualkan pada 1 Mac.


Sorry.


WHO gesa negara kaya bantu biaya program basmi Covid

Pertubuhan Kesihatan Sedunia (WHO) menggesa negara kaya menyumbang kepada dana inisiatif bersama bagi memerangi Covid-19, mengatakan sumbangan berjumlah AS$16 bilion (RM66.96 bilion) adalah keperluan mendesak ketika ini.Menurut WHO, suntikan tunai terhadap inisiatif Mempercepatkan Akses kepada Peralatan Membanteras Covid (Act-A) itu berupaya menamatkan Covid-19 yang merupakan darurat kesihatan global pada tahun ini.Act-A yang diterajui WHO bertujuan membangun, menghasil, memperoleh dan mengagihkan peralatan bagi menangani pandemik termasuk vaksin, ujian, rawatan serta peralatan perlindungan diri (PPE).Act-A juga turut memperkenalkan kemudahan Covax, yang ditubuhkan untuk memastikan negara miskin mampu mengakses bekalan vaksin secara saksama berikutan negara kaya sudah menempah dos berlebihan dari negara pengeluar.Setakat ini, Covax dilaporkan sudah mengagihkan berbilion dos bekalan vaksin.Bagaimanapun, Act-A memerlukan kira-kira AS$23.4 bilion (RM97.93 bilion) bagi menampung program yang dilaksanakan antara Oktober lalu sehingga September depan, namun sehingga kini ia hanya berjaya mengumpul AS$800 juta (RM3.35 bilion).Justeru, skim itu memerlukan dana pendahuluan sebanyak AS$16 bilion (RM66.96 bilion) daripada negara kaya untuk “menampung pembiayaan segera”, dengan selebihnya dibiayai sendiri oleh negara berpendapatan sederhana.Omicron yang mendesakKetua Pengarah WHO, Tedros Adhanom Ghebreyesus, berkata faktor penularan pantas varian Omicron menjadikan keperluannya lebih mendesak untuk semua ujian, rawatan dan vaksin diagihkan secara saksama.“Di mana sahaja anda berada, Covid-19 masih belum tamat.“Sains memberikan kita alat untuk memerangi Covid-19 dan jika ia dikongsi secara global sebagai solidariti, kita boleh menamatkan Covid-19 sebagai kecemasan kesihatan global tahun ini,” katanya dalam satu kenyataan.Kira-kira 0.4% daripada 4.7 bilion ujian Covid-19 yang diagihkan secara global semasa pandemik digunakan di negara berpendapatan rendah.Sementara itu, hanya 10% penduduk negara terbabit menerima sekurang-kurangnya satu dos vaksin.WHO berkata, jurang ketidaksamaan yang besar itu bukan saja telah menyebabkan kehilangan nyawa dan menjejaskan ekonomi, malah turut mengundang risiko kemunculan varian baru lebih berbahaya.Hal ini katanya, boleh menjejaskan keberkesanan peralatan membanteras Covid-19 yang sedia ada selain turut mengancam negara di mana majoriti penduduknya sudah divaksin.Setiausaha Agung Pertubuhan Bangsa-Bangsa Bersatu Antonio Guterres memberitahu pelancaran kempen bagi mengatasi wabak itu boleh dicapai tahun ini,”tetapi kita perlu bertindak sekarang”.“Jika kita ingin memastikan vaksinasi dapat diakses oleh semua orang bagi menamatkan wabak ini, kita mesti terlebih dahulu menyuntik keadilan ke dalam sistem,” katanya.“Ketidaksamaan vaksin adalah kegagalan moral terbesar pada zaman kita dan rakyat serta negara membayar harganya.”


Mahkamah Persekutuan tolak permohonan peguam Najib untuk tarik diri

Mahkamah Persekutuan menolak permohonan peguam utama Najib Razak, Hisyam Teh Poh Teik untuk menarik diri  daripada mewakili bekas perdana menteri itu dalam rayuan akhir terhadap sabitan kesalahan dan hukumannya dalam kes SRC International.
Mahkamah kini akan meneruskan prosiding dengan mendengar hujahan pihak pendakwaan.
“Kami dengan ini sebulat suara berpandangan bahawa berdasarkan fakta, peguam gagal memberikan alasan yang mencukupi untuk menarik diri, maka permohonan itu ditolak,” katanya.
Turut bersidang ialah Hakim Besar Sabah dan Sarawak, Abang Iskandar Abang Hashim serta tiga hakim Mahkamah Persekutuan, Nallini Pathmanathan, Mary Lim Thiam Suan dan Mohamad Zabidin Mohd Diah.
Ketika membacakan keputusan panel hakim, Tengku Maimun berkata, peguam boleh menarik diri jika mempunyai alasan yang kukuh.
Beliau menegaskan bahawa mahkamah mempunyai kuasa untuk menolak permohonan itu supaya peguam bertindak dalam keadaan yang sepatutnya.
Ini kerana beliau berkata, penarikan diri peguam boleh mengganggu kecekapan dan fungsi mahkamah itu sendiri.
“Sudah menjadi tanggungjawab mahkamah untuk melindungi hak orang yang dituduh, berlandaskan sistem kehakiman.
 “Di mana penarikan diri peguam mengganggu kecekapan dan fungsi mahkamah yang sepatutnya, mahkamah ada kuasa budi bicara untuk menolak permohonan berkenaan,” katanya.
Tengku Maimun: Adakah anda mahu mengemukakan apa-apa hujahan lanjutan?
Hisyam: Tidak.
Mahkamah kemudian mengarahkan prosiding rayuan akhir itu bermula dengan pasukan responden yang diketuai timbalan pendakwa raya kanan, V Sithambaram memulakan hujahannya.
Ketika prosiding pagi Khamis, Hisyam selaku peguam utama Najib memohon kepada mahkamah untuk menarik diri daripada mewakili Najib.
Hisyam berkata, jika beliau tidak dapat menangguhkan pendengaran prosiding itu, beliau berharap untuk menarik diri daripada mengendalikan rayuan tersebut dan meninggalkan Najib.


Hanya kerajaan pusat boleh tambah hukuman pencemar air

Sebarang tambahan bentuk hukuman terhadap pencemar sumber air mentah adalah di bawah bidang kuasa kerajaan Persekutuan menerusi Akta Kualiti Alam Sekeliling 1974 yang dilihat lebih luas, kata Menteri Besar Selangor Amirudin Shari.Bagi kerajaan negeri Selangor, katanya, kuasa untuk menghukum individu yang melakukan kesalahan mencemar sumber air amat terhad dan hanya tertakluk pada Enakmen Lembaga Urus Air Selangor (LUAS) 1999.“Akta Kualiti Alam Sekeliling sebenarnya mempunyai kuasa yang lebih luas untuk tambah hukuman (terhadap pencemar alam sekitar) seperti sebat, penjara dan melucutkan hak.“Malah kuasa untuk mendakwa juga bukan di bawah kerajaan negeri tetapi pada pihak Peguam Negara,” katanya kepada pemberita selepas merasmikan sesi Dialog Belanjawan Negeri Selangor 2021 di Shah Alam, hari ini.Beliau berkata demikian bagi mengulas gesaan pelbagai pihak yang mahu hukuman terhadap pencemar alam sekitar ditingkatkan dengan meminda akta sedia ada atau menggubal undang-undang baharu.Jumaat lepas, empat loji rawatan air di Sungai Selangor terpaksa dihenti tugas ekoran berlakunya pencemaran bau di Sungai Gong, Rawang menyebabkan 1.2 juta pengguna di sekitar Lembah Klang menghadapi gangguan bekalan air tidak berjadual.Pada masa sama, Amirudin menyatakan kerajaan negeri akan meminda Enakmen LUAS 1999 pada persidangan Dewan Undangan Negeri akan datang dengan meningkatkan nilai denda kepada RM1 juta untuk dikenakan terhadap pencemar sumber air.Sementara itu, mengulas mengenai gambar tular di akaun media sosial isterinya yang memaparkan lori tangki Pengurusan Air Selangor Sdn Bhd (Air Selangor) ‘menghantar’ air terus ke rumahnya, Amirudin memohon maaf atas kekhilafan berkenaan.Menurut beliau, gambar lori tangki Air Selangor itu dimuat naik oleh isterinya, Masdiana Muhammad bagi melahirkan rasa terima kasih kepada agensi itu yang yang membantu menghantar air ke kediamannya.“Gambar ini digunakan oleh sesetengah pihak untuk menyerang saya, bagaimanapun saya dan isteri memohon maaf,” katanya.Sabtu lepas, gambar lori tangki menghantar bekalan air ke rumah menteri besar yang dimuat naik Masdiana menerima kritikan masyarakat kerana tidak berpuas hati atas layanan istimewa diterima oleh golongan kenamaan tatkala rakyat biasa termasuk golongan warga emas terpaksa menyinsing lengan untuk mengangkut air bagi kegunaan rumah masing-masing.


Minari: Kangkung di Amerika

Minari dari bahasa Korea bermaksud seleri air.Akan tetapi mungkin juga ia semacam kangkung untuk kita di sebelah Asia Tenggara.Maka apabila minari digunakan sebagai judul, sekaligus lambang untuk sebuah filem, maka kita dengan segera mengetahui; mesej asalnya adalah untuk mengingatkan khalayak tentang ketahanan, dan tentang kebolehdayaan hidup meskipun berdepan rintangan.Minari, sebuah filem Amerika dengan bahasa Korea kini mendapat perhatian ekoran tercalon untuk beberapa anugerah Oscar.Minari antara lain dicalonkan bagi kategori pelakon lelaki terbaik menerusi Steven Yeun (terkenal dalam drama The Walking Dead) dan pelakon pembantu wanita menerusi Youn Yuh-jung.Selain itu, Minari turut tercalon dalam kategori filem terbaik, pengarah dan lakon layar terbaik diwakili oleh Lee Isaac Chung.Minari sudah pun memenangi gelar filem asing (bukan bahasa Inggeris) terbaik di Anugerah Golden Globe.Ini adalah pertama kali, rakyat Amerika keturunan Asia diberi perhatian sedemikian rupa.Sebelum ini mereka hanya selalu menjadi sendalan dalam banyak filem dan drama.Ada kemungkinan riuh Parasite yang memenangi filem terbaik di Anugerah Oscar 2020 membuka jalan untuk Minari.Mungkin juga kerana salah seorang eksekutif produsernya adalah Brad Pitt.Sebetulnya Minari adalah sebuah filem Korea gaya biasa untuk kita yang sudah terbiasa menonton filem dan drama Korea, malah terdapat banyak lagi filem Korea yang jauh berbekas.Akan tetapi apabila sebuah filem Korea, yakni dengan semua rencah filem Korea diletakkan dengan latar Amerika Syarikat, ia segera menyebabkan elitis seni di Hollywood (dan asalnya di Sundance) segera jatuh hati.Ia mengisahkan sebuah keluarga Korea generasi pertama yang berpindah dari California ke hulu Arkansas.Niat sang bapa, Jacob Yi adalah untuk berladang.Dia membeli tanah 50 ekar (yang tidak dijelira oleh siapa pun) untuk ditanami sayur-sayuran yang akan menjadi lauk-pauk jeruk dan makanan orang Korea di Amerika (secara tepat Oklahoma).Dia membawa sama dua orang anaknya, si kakak yang sudah diberi nama Amerika, Anne; dan adik lelakinya David yang kebetulan ada penyakit jantung berlubang.Jacob mengimpikan sebuah cita-cita agar tidak perlu lagi bekerja menyelak buntut anak ayam untuk membezakan jantinanya.Monica (lakonan Han Ye-ri) bukan tidak tahan dengan jalan dipilih suaminya, tetapi Monica berasa gerun akan masa depan yang tiada menentu.Mereka bekerja keras dan membanting tulang siang malam.Saat semuanya berubah apabila ibu Monica, Soon-ja (lakonan Youn Yuh-jung) diterbangkan dari Korea untuk menjaga anak-anak mereka.Selain tidak disenangi David, Soon-ja mendadak menjadi beban apabila tidak memahami nilai Barat, mengakibatkan bangsal ladang Jacob terbakar, dan ditakdirkan jatuh sakit.Filem ini tidak ada watak antagonis yang real.Perbalahan antara Jacob dan Monica terasa tegang sekali.Air mata yang lumrah dalam filem Korea ditampilkan dengan latar ladang Arkansas yang kasar.Di satu ketika, keyakinan asal Jacob bahawa “ini adalah tanah terbaik di Amerika” demikian tergugat kerana dia gagal memahami atau menimbangi kearifan lokal masyarakat tani Barat yang ada cara tersendiri dalam menentukan sumber air, mahupun mendedikasi diri kepada agama.Christina Oh sebagai penerbit bijak menggunakan rencah Korea, dia ikut menyelitkan Will Patton (si gila-gila dari Armageddon).Apabila Jacob mengajar anaknya tentang peranan seorang lelaki (dan untuk mewajarkan pilihan yang dilakukannya iaitu masuk ke pedalaman Arkansas), dia menghujahkan anak ayam jantan tiada banyak gunanya.Kalau tidak seperti ayam, lelaki harus berguna.Di tengah puting beliung, terdapat perkelahian Jacob dan Monica; satu metonimi yang mengesankan.Ia menunjukkan keributan.Untuk dijadikan pedoman oleh keluarga tani yang ternyata konservatif ini, lukisan di tengah rumah (beroda) mereka terpapar Jesus yang menggembala kambing.Di celah lubuk yang menjadi rahsia David, Anne dan neneknya; minari atau kangkung ditanam dan dibiarkan menjalar dan merebak subur.Setiap momen yang boleh, formula Korea disogokkan.Tentu emosi melankolia, dan bahasa kesat nenek yang suka mencarut dengan senda gurau zakar yang rosak (kerana cucunya kencing malam); atau David yang memperdayakan neneknya agar minum air kencing.Lakonan yang begitu kuat sebagai Soon-ja oleh Youn Yuh-jung amat membayangi Steven Yeun itu sendiri.Di saat neneknya bangun pagi terkencing di atas kasur dan menyedari dirinya dilanda strok (selepas di malam hari menenangkan cucunya mengenai syurga neraka), Soon-ja ikut mengakibatkan bangsal menantunya terbakar.Padahal beberapa jam sebelum itu, Jacob baru saja beroleh satu janji niaga sulung untuk menjual sayuran ladangnya kepada sebuah kedai runcit Asia.Demikian duka, dan rasa tidak berguna; Soon-ja cuba melarikan diri.Beban lakonan yang diletakkan ke atas bahu Youn Yuh-jung dibawa dengan baik sekali memandangkan beliau memang seniwati Korea yang terkenal dan dihormati.Malah tidak mustahil Glenn Close (dalam filem Hillbilly Elegy) akan dikecewakan sekali lagi, kali ini oleh orang asing yang datang entah dari mana.Dalam masa yang mencabar buat masyarakat keturunan Asia di Amerika ekoran kebencian mendadak golongan ketuanan kulit putih terhadap mereka, Minari hadir mengingatkan bahawa orang Asia yang berhijrah ke Amerika juga punya sumbangan, dan peranan.Bahkan mimpi Asia di Amerika juga sama penting seperti impian masyarakat lain.Tidak mustahil Minari akan meraih satu atau dua Oscar iaitu sebagai satu mesej politik dan sosial Hollywood bahawa representasi Asia juga mustahak.Filem Minari ini hanya sekitar dua juta dolar sahaja bajetnya.Ia mengimpikan Oscar tidak dengan puteri entah dari gunung mana, juga tidak dengan naratif kelalut merong mahabangga.Malaysia boleh menempah tiket ke gedung filem dunia itu dengan sederhana.Kisah drama keluarga, atau rencah telenovela petang-petang yang ditambah baik.Asalkan naratifnya jangan merapu, lojik, dan didokong oleh lakonan yang munasabah berkesan.Akan tetapi itulah, pembikin filem kita. Suka mengada-ada sehingga tiada.Minari mengutus mesej bahawa ia adalah satu tumbuhan yang berkebolehan, ia adalah sejenis sayur yang boleh hidup meskipun dlemparkan di paya kecil melawan musim dan cuaca.Sayuran tomato terung yang tidak dapat diselamatkan oleh kebakaran bangsal itu rupanya tergantikan oleh kangkung atau minari yang serentak menjadi simbol orang Korea.


Petugas media adalah ‘barisan hadapan yang tidak didendang’, kata Annuar

Menteri Komunikasi dan Multimedia Annuar Musa menzahirkan penghargaan kepada semua petugas media serta individu yang terlibat dalam penghasilan berita atas khidmat mereka dalam menyebarkan maklumat tepat semasa negara dilanda pandemik Covid-19.Menyifatkan pengamal media sebagai “petugas barisan hadapan yang tidak didendang,” beliau berkata Malaysia kini menuju ke arah fasa endemik dan pihak media diperlukan untuk memainkan peranan dalam menyampaikan maklumat yang sahih kepada orang ramai.“Anda adalah petugas barisan hadapan negara yang tidak didendang dan sentiasa berada di lapangan, mencabar diri untuk memastikan akauntabiliti meskipun terpaksa berdepan risiko dalam usaha mendapatkan maklumat yang sahih, dan menjalankan peranan anda untuk membongkar maklumat yang salah.“Meskipun kadangkala kami terlupa menyebut tentang anda, tetapi ingatlah bahawa kami tidak pernah melupakan media dalam setiap apa yang kami lakukan sebagai kerajaan. Terima kasih kerana memperjuangkan perkara yang baik,” katanya ketika berucap pada majlis sambutan ulang tahun ke-50 Kumpulan Media Star (SMG) malam tadi.Annuar juga berkata tidak syak lagi, media sememangnya memainkan antara peranan terpenting dalam pembinaan negara.Turut hadir Menteri Pengangkutan Wee Ka Siong, Pengerusi SMG Chor Chee Heung dan Pengarah SMG Mohd Aminuddin Mohd Rouse.Bertema “50 years of Shaping the Nation Together,” majlis itu menghimpunkan personaliti terkemuka negara daripada organisasi ternama.